Narodna stranka predlaže izmene postupka javnih nabavki\nBeta 8. jula 2021. 18:15\nNarodna stranka saopštila je danas da će predložiti izmene zakona o javnim nabavkama koje će kako su naveli, omogućiti sistemsko suzbijanje korupcije i kriminala u privredi.\nIz te stranke su naveli da se kroz javne nabavke „bez ikakve kontrole i konkurencije, iz budžeta odlivaju ogromne sume novca u privatne džepove vlasnika firmi blisko povezanih sa vlašću“.\n„Predložićemo da se postupak javne nabavke ponovo sastoji od najmanje dve nezavisne i ispravne ponude od dva različita ponudjača, koji nisu povezana pravna lica, bilo kao vlasnici ili kao odgovorna lica“, rekao je stručnjak za javne nabavke Srdjan Radaković.\nOcenio je da će se primenom te odredbe sprečiti „velike zloupotrebe postupaka javnih nabavki u kojima se javlja samo jedan ponudjač, najčešće unapred dogovoren sa naručiocem“.\n„Jedan od najočiglednijih primera je nabavka vozila za javna preduzeća i državne organe, gde po pravilu postoji uvek samo jedan ponudjač blizak vlasti, iako je poznato da u Srbiji postoji veliki broj takvih ponudjača. Medju njima je i Fijat iz Kragujevca, jedan od najvažnijih državnih privrednih subjekata i izvoznika. Te nabavke se obavljaju ili direktnom kupovinom ili takozvanim operativnim lizingom vozila, opet uz samo jednu ponudu lizing kuće koja je po pravilu povezana sa strukturama vlasti“, naveo je Radaković.\nOcenio je da je drugi važan uslov za sprečavanje korupcije ograničavanje ili onemogućavanje sprovodjenja javnih nabavki bez prethodnog objavljivanja, kao i maksimalno ograničavanje pregovaračkih postupaka javne nabavke.\n„Na taj način državni organi i preduzeća ne bi mogli da velike nabavke proglašavaju tajnim, kao što su to učinili prilikom javne nabavke velikog broja automobila za policiju pre nekoliko godina“, rekao je Radaković.\nDodao je da je javna nabavka radova na izgradnji magistralnog gasovoda, vrednog 75 miliona evra, koja je po njegovim rečima proglašena tajnom, jedan od „eklatantnih primera izigravanja zakonskih odredaba kroz podnošenje nevažećih ponuda koje su imale ulogu imitiranja pregovaračkog postupka javne nabavke“.


Politika - datum: 2019-06-19 PORUKA SA KONFERENCIJE U ANKARI Primijeniti pravo EU\nNa svom evropskom puta Crna Gora je duboko posvećena usvajanju i primjeni prava Evropske unije, ali isto tako i regionalnoj saradnji, saopšteno je iz crnogorskog parlamenta.\nKako se navodi u saopštenju, član stalne delegacije Skupštine Crne Gore pri Parlamentarnoj skupštini Procesa saradnje u Jugoistočnoj Evropi – PS SEECP i poslanik DPS-a Milorad Vuletić učestvovao je na sastanku Opšteg odbora za ekonomiju, infrastrukturu i energetiku PS SEECP, koji je održan u Ankari.\nSastanak Opšteg odbora bio je posvećen temi „Uloga energije u održivom razvoju u regionu Jugoistočne Evrope“, a prisustvovali su mu članovi odbora iz osam država učesnica SEECP.\nVuletić je istakao da je Crna Gora duboko posvećena ispunjavanju globalnih ciljeva održivog razvoja, racionalnom i adekvatnom korišćenju prirodnih resursa, ulaganju u čiste izvore energije, te podsticanju bilateralne, multilateralne i regionalne ekonomske saradnje, što u cjelini predstavlja bitnu dimenziju dobrosusjedskih odnosa, sigurnosti ali i stabilnosti na prostoru koji zajednički dijelimo.\nVuletić je naglasio da se jedan od glavnih prioriteta energetske politike Crne Gore do 2030.godine odnosi na održivi energetski razvoj, odnosno omogućavanje razvoja utemeljenog na ubrzanom ali i racionalnom korišćenju sopstvenih energetskih resursa, uz uvažavanje principa zaštite životne sredine, povećanje energetske efikasnosti i veće korišćenje obnovljivih izvora energije u skladu s potrebama socioekonomskog razvoja naše države.\nNa kraju sastanka, članovi odbora su usvojili tekstove nacrta izvještaja i nacrta rezolucije, koji će biti razmatrani i potvrđeni na zasjedanju Parlamentarne skupštine Procesa saradnje u Jugoistočnoj Evropi, koje će biti održano 21. i 22. juna u Sarajevu, u okviru predsjedavanja Bosne i Hercegovine ovom inicijativom.


Saradnja za Izraelom otvara vrata vojnoj fabrici\nJoš samo Ameri\nMogućnost da se uspostavi saradnja sa vojnom industrijom Izraela, u Zastavinoj fabrici "Namenski proizvodi" dočekana je sa neskrivenim zadovoljstvom.\n- Samo pominjanje "Namenske" u eventualnoj zajedničkoj proizvodnji predstavlja kompliment "Namenskoj" i potvrđuje visok nivo kvaliteta koji je u svom proizvodnom programu imala i zadržala naša fabrika, u svetskim okvirima - izjavio je za "Glas" Milovan Krstić, član poslovodstva ovog preduzeća.\nKrstić dodaje da fabrika još uvek nema preciznije podatke o tome šta su ministri za odbranu Srbije i Crne Gore i Izraela dogovorili i potpisali, ali činjenica da je bilo reči o "Namenskoj" dovoljno govori o rejtingu koji ona ima bez obzira na sankcije i probleme sa kojima se suočavala proteklih desetak godina.\nU "Namenskoj" očekuju da će, ukoliko se zaista radi o poslovnim dogovorima, uskoro u našu zemlju doći eksperti iz Izraela, i da će se tada detaljnije znati šta je dogovoreno na ministarskom nivou dve zemlje. U "Namenskoj" očekuju da uskoro dođe i do normalizacije privrednih odnosa sa Sjedinjenim američkim državama, i otvaranje ovog velikog tržišta za plasman proizvoda kragujevačke fabrike.\nSedmi dan štrajka glađu radnika Robne kuće\nZahvaljujući Vladi "Zastavini" automobili na kredit\nPrvenstvo Srbije u atletici u Kragujevcu


Postavljene table kod kamera | Glas Banja Luke - Nezavisni online magazin\nPostavljene table kod kamera\nBANJALUKA, 11. aprila – Table s upozorenjima o radarskoj kontroli postavljene su na zapadnom tranzitu u Ulici krajiških brigada i na magistralnom putu Banjaluka – Gradiška.\nNenad Talić, odbornik SNSD-a u Skupštini grada, predložio je da budu postavljena ova upozorenja i na taj način smanjen broj kazni za vozače pa je započela realizacija u praksi.\n“Predložio sam na posljednoj sjednici Skupštine grada postavljanje ovih tabli na znakovima ograničenja brzine, jer nikome nije u cilju da vozači budu kažnjeni, već upozoreni da uspore na određenoj dionici puta. Skupština je usvojila moj prijedlog i table su postavljene prije dva dana”, rekao je juče Talić.\nOn dodaje da je dao ovaj prijedlog kada je uvidio da su putnici u FBiH i zemljama Evropske unije obaviješteni o radarskim kontrolama, objavile su Nezavisne novine.\n“Logično mi je bilo da to bude urađeno i u našem gradu, kao jednoj od urbanih sredina. Mislim da će ovo poboljšati bezbjednost saobraćaja”, istakao je on.\nMilenko Jaćimović, predsjednik Udruženja za unapređenje bezbjednosti saobraćaja, naglasio je da postavljanje upozorenja može donijeti dobre rezultate.\n“Na ovaj način će biti smanjeno kažnjavanje vozača i biće upozoreni da prilagode vožnju na putu. Nikome nije u interesu da kazni vozače, nego da ih upozori i da oni slijede uputstva na putu. Mislim da još ovakvih upozorenja treba da bude postavljeno na saobraćajnicama gdje postoje kamere”, kazao je on.\nNemanja Plavšić, vozač, podržao je ovu ideju, te se nada da će upozorenja osvanuti i na drugim lokacijama gdje se nalaze radarske kontrole.\nNatalija Kostešević, portparol “Puteva RS”, rekla je da su oni počeli s postavljanjem upozorenja na vertikalnim signalizacijama.\n“U toku ovog i sljedećeg mjeseca radimo obnavljanje singalizacije, a ovo smo uradili kako bismo upozorili vozače da je u blizini radarska kontrola i da na taj način prilagode brzinu kretanja”, naglasila je Kosteševićeva.\nPrethodni članakPuštanje fontana u rad 15. aprila\nNaredni članakMrve i opušci na balkonu komšije


"Majka svih bombi" u Avganistanu je ubila najmanje 36 pripadnika terorističke organizacije Islamska država\nObjavljeno: 14.04.2017. 12:41h\nU napadu Sjedinjenih Država koje su najvećom nenuklearnom bombom, poznatijom kao "majka svih bombi" (Mother Of All Bombs) bombardovale kompleks tunela na istoku Avganistana poginulo je najmanje 36 ekstremista, saopštili su zvaničnici.\nAvganistansko Ministarstvo odbrane saopštilo je da je u napadu, u kojem nije bilo civilnih žrtava, uništeno nekoliko pećina i skrovišta municije terorističke organizacije Islamska država (ID).\nPentagon je saopštio da su američke snage u Avganistanu upotrebile "najveću nenuklearnu bombu" gađajući položaj ekstremističke organizacije ID. To je prva borbena upotreba bombe GBU-43, koja sadrži 11 tona eksploziva, rekao je portparol Pentagona Adam Stamp.\nAmeričko ratno vazduhoplovstvo nazvalo je bombu "Masivno borbeno eksplozivno sredstvo" (Massive Ordnance Air Blast), a nazvana je i "Majka svih bombi" (Mother Of All Bombs).Stamp je rekao da je bomba bačena na pećine za koje se veruje da ih koriste ekstremisti Islamske države u provinciji Nangarhar, u blizini granice s Pakistanom.\nOvo oružje razvijeno je tokom rata u Iraku 2003. godine. Testirano je dva puta te godine, ali dosad nikada nije upotrebljeno u borbama. Američki predsednik Donald Tramp rekao je kako "svi tačno znaju šta se dogodilo".\n"Ono što ja činim jeste da autorizujem svoju vojsku. Mi imamo najbolju vojsku na svetu, koja je obavila posao kao i obično, tako da im dajemo potpunu autorizaciju. Ako pogledate šta se dogodilo u poslednjih osam nedelja u poređenju sa poslednjih osam godina, videćete ogromnu razliku. Imamo odlične vojne lidere, izvrsnu vojsku, na koju smo ponosni. Ovo je bila još jedna jako, jako uspešna misija", rekao je on.\nNa pitanje šalje li bombardovanje u Avganistanu poruku Severnoj Koreji Tramp je rekao da nije siguran da li je to poruka ili ne, ali je poručio da će se "pobrinuti za pretnju koju predstavlja Severna Koreja".\nBomba može probiti 60 metara ojačanog betona te je stoga pogodna za napade na pećine i bunkere. Svojom snagom može uništiti drveće u radijusu od 152 metra, pa se MOAB smatra "najstrašnijim oružjem" koje Pentagon poseduje. I Rusi imaju svoju verziju ove bombe koja je dobila "otac svih bombi" ili FOAB, a Moskva tvrdi da je četiri puta moćnija od američke.\nOSLOBOĐENA VAZDUŠNA BAZA: Prvi snimci sirijske baze Tabka nakon poraza terorista! (VIDEO)\nPREOKRENUO SITUACIJU: Trampova strategija za uništavanje Islamske države se pokazuje uspešnom\nTagovi AmerikaAvganistanBombaIslamska državaTeroristiPentagonEkstremistiDonald TrampSAD


SASLUŠAN MILENIN BIVŠI DEČKO: Radovan Vujović otkrio šta mu je glumica rekla o događajima u Mikinoj školi : Nadlanu.com\nSASLUŠAN MILENIN BIVŠI DEČKO: Radovan Vujović otkrio šta mu je glumica rekla o događajima u Mikinoj školi\nObjavljeno 30. jan 2021. / 23:15:23\nIstraga koja se vodi protiv Miroslava Mike Aleksića (68) zbog silovanja i polnog uznemiravanja nastavljena je saslušanjem dva svedoka, među kojima je i glumac Radovan Vujović, bivši dečko Milene Radulović, koja je prva prijavila da ju je vlasnik škole glume "Stvar srca" silovao.\n- To je za mene bilo i jako šokantno, i bolno, i potresno, ali pošto sam s Milenom bio više od četiri godine nijednog trenutka nisam imao dilemu koga da podržim - rekao je Vujović gostujući u emisiji "Među nama" i dodao da je to što su Milena i druge devojke uradile veoma hrabro.\n- One sve to rade da bi zaštitile neke druge devojčice. Dužnost je svih nas da se nađemo nekome ko se odvažio na takvo nešto - rekao je ranije glumac.\nOsim njega, u tužilaštvu je svedočila i jedna mlada glumica koja je išla u školu glume u vreme kad i Milena.\n- Saslušanu glumicu Aleksić nije fizički i seksualno zlostavljao, ali ona ima saznanja o periodu kada je Milena išla u tu školu. Govorila je o vulgarnostima i prostotama sa seksualnom konotacijom koje je on izgovarao svojim učenicama. Ona ima određena saznanja iz perioda kada je u školu išla i glumica koja je reditelja optužila za seksualno zlostavljanje. Videla je i čula neke stvari, svedočila je o vremenu o kom je i Milena govorila - kaže izvor iz istrage.\nKako Kurir piše, tokom naredne nedelje iskaz u tužilaštvu trebalo bi da da i maloletna Aleksićeva učenica koja ga je optužila da ju je zlostavljao.\n- Ona će imati status posebno osetljivog svedoka i tokom naredne nedelje trebalo bi da u tužilaštvo stigne veštačenje psihologa i psihijatara koji treba da ocene da li je sposobna da govori o onome kroz šta je prošla. Takođe, očekuje se da tokom naredne nedelje policija tužilaštvu dostavi nove krivične prijave, koje su posle privođenja Aleksića podnele nove oštećene. Najverovatnije će istraga biti proširena - dodaje izvor.\nAdvokat Jugoslav Tintor, koji s kolegom Denisom Bećirićem zastupa nekoliko oštećenih devojaka, potvrdio je za Kurir da bi maloletna žrtva koja će biti saslušana mogla da ima status posebno osetljivog svedoka, zbog njenih godina.\nPodsetimo, među svedocima koji će najverovatnije biti pozvani na saslušanje su Aleksićeva supruga Biljana Mašić, kao i glumac Ivan Zarić, koji su predavali u školi "Stvar srca".\nMika AleksićMilena RadulovićMiroslav Mika Aleksićradovan vujovicsaslušanjesilovanjeStvar srca


U Banji “Junaković” održane prve “Igre bez granica”\nDatum kreiranja 25 septembar 2012\nIgre je svečano otvorio dr Živorad Smiljanić, predsednik opštine Apatin, uz prisustvo gostiju iz rukovodstva Sindikata zaposlenih u zdravstvu i socijalnoj zaštiti Srbije. Gosti banje “Junaković” bili su zdravstveni radnici iz Raškog, Rasinskog, Pomoravskog, Podunavskog i Zapadno-bačkog okruga.\nDiscipline u kojima su organizovana takmičenja su: trka u vrećama, viseća kugla, mimoilaženje na gredi i skočko. U konkurenciji je bilo 11 ekipa, a najuspešniji u ukupnom plasmanu bili su domaćini. Prvo mesto osvojila je ekipa Zapadno-bačkog okruga 2, drugo mesto Zapadno-bački okrug 1, dok je treće mesto zauzela prva ekipa Pomoravskog okruga. Održane su i tri revijalne\ndiscipline: kviz takmičenje, brzo ispijanje krigli piva i penjanje uz stožinu.Igre je svečano otvorio dr Živorad Smiljanić, predsednik opštine Apatin, uz prisustvo gostiju iz rukovodstva Sindikata zaposlenih u zdravstvu i socijalnoj zaštiti Srbije.


Uveden foto dinar, moguće poskupljenje fotokopiranja\nNaplata kablovskim operaterima počela je veoma brzo, ovih dana obaveštenje o plaćanju dobijaju i uvoznici i proizvođači, a uskoro bi trebalo da ga dobiju i vlasnici fotokopirnica. "OFA će početi naplatu posebne naknade od proizvođača i uvoznika štampača, fotokopir aparata i skenera", navodi se u obaveštenju ove organizacije poslatom ovih dana jednom proizvođaču i uvozniku. Organizacija traži izveštaj o broju i vrednosti proizvedenih i uvezenih uređaja od kraja maja do kraja decembra kako bi im odredili naknadu. Takođe, OFA traži da im se od sada izveštaji dostavljaju na svaka tri meseca. Sekretarka Udruženja za informatiku Privredne komore Srbije, Jelena Jovanović, kaže da su skeneri i štampači na listi uređaja za koje je trebalo da se plaća taksa za autorska prava, ali nije postojalo udruženje koje ih naplaćuje. "Moramo da organizujemo sastanak, da vidimo koliki su to troškovi za distributere, naplata je krenula od maja", ističe Jovanovićeva i dodaje da su osnovana i udruženja reprografskih prava, kao i glumaca i producenata, koja čekaju dozvolu za naplatu. U većim fotokopirnicama kažu da im još nije stiglo ovo obaveštenje. Sa druge strane, kablovski operateri od maja prošle godine plaćaju taksu OFA. "Nemamo zamerku na visinu naknade, ali ne odgovara nam što mi ne možemo da utičemo na to koje će se autorsko delo emitovati, o tome odlučuju televizije, mi samo emitujemo njihove sadržaje", kaže Andrija Bednarik, predsednik UO Poslovnog udruženja kablovskih operatera Srbije.\n« Stara Pazova: Tukao mladića do smrti Mihajlović: Građani da veruju rezultatima, ne obećanjima »


PRETI IM NESTAŠICA VODE: Južna Afrika proglasila stanje prirodne katastrofe zbog suše | Ekspres.net\nJužnoafričke vlasti proglasile su danas stanje prirodne katastrofe u celoj zemlji zbog suše koja mesecima pogađa južni grad Kejptaun, gde preti potpuni prekid snabdevanja pitkom vodom.\nOdluka objavljena u službenom listu zemlje doneta je posle “procene ozbiljnosti i obima sadašnje suše”, a vlada je zadužena da upravlja krizom.\nSve institucije države od sada su zadužene da sprovode hitne planove, pružaju hitnu pomoć i sprovode potrebne mere izgradnje, saopštio je šef nacionalnog centra za upravljanje vanrednim situacijama Mafaka Tau.\nKejptaun, drugi po veličini grad u Južnoj Africi, pogođen je najvećom sušom u proteklih sto godina. Rezerve vode su na najnižem nivou, a predviđa se da će one biti potpuno iscrpljenene do 11. juna.\nDa bi se pomerio ovaj rok četiri miliona stanovnika Kejptauna pozvano je da koristi samo 50 litara vode dnevno po osobi, što je jednako jednom tuširanju od tri minuta. Lokalne vlasti zapretile su da će kazniti one koji pređu kvotu ali za sada kazne nisu primenjene.\nUkoliko se dogodi potpuna nestašica vode, stanovnici Kejptauna će po nju morati da idu na 200 određenih lokacija gde će dobijati maksimalno 25 litara vode dnevno po osobi.\nCape Town Will Be The First City To Run Out Of Water, Soon To Follow Will Be Bengaluru! https://t.co/EKOM5xRN2E via @indiatimes\n— Anil Gupta (@AnilGupta1402) February 13, 2018\nGradske vlasti Kejptauna, koji je pod kontrolom opozicione Demokratske alijanse, pod oštrom su kritikom zato što nisu uzimale u obzir upozorenja stručnjaka i nisu ranije preduzele mere restrikcije vode, piše agencija Frans Pres.\nTags južna afrikaKejptaunnestašica vodeprirodna katastrofasuša\nKO JE SRPSKI KONTAKT KONTROVERZNOG BIZNISMENA IZ KEJPTAUNA: Nafiz Modak razgovarao sa osobom iz Srbije o odnosu južnoafričkih zvaničnika sa kriminalcima VELIKA PRIRODNA KATASTROFA NA FILIPINIMA: Oluja “Tembin” odnela 240 života, više od stotinu ljudi nestalo


Vesti online / Srpski informativni portal / Bura uoči "Oluje"\nBura uoči "Oluje"\nA iz Hrvatske samo stižu poruke mržnje\n- Naveli smo sa čim smo se sve suočavali u prethodnom periodu i faktografski pokazali šta je to što je Srbija morala da istrpi u prethodnom periodu. Od podizanja spomenika istaknutim teroristima pravosnažno osuđenim u zemljama EU, do rehabilitacije i ukidanja presude zločincima iz Drugog svetskog rata i poslednjih ratova, do toga da lica koja su osuđena u Srbiji, a koja su ustupljena za izdržavanje kazne u Hrvatskoj danas nisu u zatvoru već se brčkaju na moru, jer su navodno bolesni - objasnio je Vučić sadržaj pisma evropskim zvaničnicima.\n* Hrvatska odlučila: Više nećemo primati protestne note\n* "Ako je uslov da budemo kao Hrvati, ne idemo u EU"\n* Vučić pisao EU: U Hrvatskoj se vodi ogoljena antisrpska politika\nPismo je upućeno u ponedeljak i to predsedniku Evropske komisije Žan Klod Junkeru, visokoj predstavnici za spoljnu i bezbednosnu politiku EU Federiki Mogerini, komesaru za proširenje i susedsku politiku Johanesu Hanu, kao i predsedniku Evropskog parlamenta Martinu Šulcu.\nNa vanrednoj konferenciji za medije srpski premijer je rekao da od evropskih funkcionera traži da kažu da li je i šta to Srbija pogrešno učinila u konteksu poslednjih događaja među kojima je istakao ukidanje presude Branimiru Glavašu i Alojziju Stepincu, kao i otkrivanje spomenika ustaškom teroristi Miri Barešiću, ubici jugoslovenskog ambasadora u Švedskoj.\n- Jedva čekam taj odgovor da vidim šta je Srbija pogrešno uradila. I neće biti odgovora već floskule - vodite politiku Miloševićeve propagande, naslednici ste srpskog agresora. Samo najbrutalnije uvrede, bez činjenica - predviđa Vučić.\nPre nego što stigne odgovor iz Brisela primetno je da i u delu srpske javnosti postoje pokušaji da se Srbija i Hrvatska izjednače u stepenu odgovornosti za trenutno zategnute međusobne odnose, isprovocirane neraščišćenom prošlošću.\n- Koliko je ustašizacija, toliko je četnicizacija. Nama se čini da su četnici nekakva kraljeva vojska koja nema nikakve veze sa zločinima, ali to uopšte nije tačno, niti takvo značenje četnici imaju ni u Bosni ni u Hrvatskoj - ocenila je za Radio Slobodnu Evropu bivša poslanica i jedan od lidera građanske Srbije Vesna Pešić.\nDve poslednje protestne note koje je Srbija uputila Hrvatskoj zbog ukidanja presude Branimiru Glavašu i podizanja spomenika Miru Barešiću, Zagreb je odbio da primi uz poruku da "Hrvatska ne dopušta mešanje u njene unutrašnje stvari i da se neće spuštati na taj nivo komunikacije".\n"Umesto neproduktivnog slanja verbalnih nota državna vlast Srbije bi mogla ozbiljno da krene u političku evropeizaciju srbijanskog društva", poručeno je vlastima u Beogradu.\nNa drugoj strani, među pripadnicima građanskih pokreta u Hrvatskoj uočljivo je da se predstojeći izbori u Hrvatskoj koriste kao opravdanje za veličanja ustaških simbola i učešće tamošnjih ministara na profašističkim skupovima.\nDivljanje nije samo zbog izbora\n- Trenutno prepucavanje ne treba previše ozbiljno shvatiti pošto su deo standardne retorike uoči obeležavanja "Oluje". To su postupci i reči političara koji nisu na vlasti. Zato za dublje analize treba sačekati kraj septembra, kada će se nakon izbora formirati vlasti u Hrvatskoj i u Srbiji - smatra hrvatski publicista Žarko Puhovski.\nUpravo slavljeničko obeležavanje vojne ofanzive "Oluja", nakon koje je pala Republika Srpska Krajina, a više od 250.000 Srba proterano iz svojih kuća, biće novi test za antisrpski karakter hrvatskih vlasti. On je već u startu ogoljen, jer je na centralnoj proslavi, zakazanoj za 5. avgust u Kninu kao učesnik najavljen i pevač ustaških pesama Marko Perković Tompson.\nKontroverzni ministar kulture Hrvatske Zlatko Hasanbegović ponovo je fotografisan sa ustaškim simbolima, baš kao i u mladim danima kada je s ponosom nosio kapu sa ustaškim znamenjem. Učinio je to i na otkrivanju spomenika teroristi Miri Barešiću u Dragama, slikajući se s grupom koje je držala zastavu sa ustaškom ikonografijom.\nHasanbegović se nije mnogo trudio da objasni novi ispad, već je samo dodao da lično smatra da se u takvim situacijama "trebaju isticati isključivo službena državna obeležja".\nMilorad Pupovac, predsednik Srpskog narodnog vijeća, smatra da sadašnje divljanje u Hrvatskoj nije samo posledica kampanje uoči izbora, "već i činjenice da institucije u toj zemlji ne pronalaze pravi način kako da se nose sa tim".\nNameće se pitanje kako da se nose, kada dva člana hrvatske vlade, ministar kulture i ministar branitelja, svojim prisustvom uveličavaju skandalozno otkrivanje spomenika Miri Barešiću, pravosnažno osuđenom ubici jugoslovenskog ambasadora?\nLiturgija za utehu\nI dok se na Kninskoj tvrđavi bude orilo od Tompsonovih ustaških pokliča, Srbija je pozvala svoje građane i sve prognane sunarodnike iz Hrvatske da tragičan dan kada je promenjena demografska slika Krajine obeleže dostojanstveno i uz dužan pijetet za žrtve najvećeg etničkog čišćenja u posleratnoj Evropi. U četvrtak, 4. avgusta, kod crkve Svetih Kirila i Metodija u Busijama okupiće se ceo državni i crkveni vrh Srbije. Ovo mesto u zemunskoj opštini je izabrano jer su njemu mnogi prognanici našli svoj novi dom. Narednog dana, u 11 sati biće održana liturgija u crkvi Svetog Marka u Beogradu, a u 12 sati oglasiće se i sirene u Beogradu.


Likovni umetnici „Esnafa” tradicionalno izlažu u galeriji - Sirmiuminfo\nLikovni umetnici „Esnafa” tradicionalno izlažu u galeriji\nSremska Mitrovica – Udruženje likovnih umetnika „Esnaf” iz Sremske Mitrovice organizovalo je izložbu slika svojih članova u Galeriji „Lazar Vozarević”.\nIzložba je otvorena 3. septembra u sklopu obeležavanja slave Udruženja likovnih umetnika „Esnaf”, Svetog Rafaila Šišatovačkog, čime je nastavljena tradicija, na kojoj su članovi predstavili sa pedesetak radova u duhu klasičnog slikarstva.\nMarija Vukajlović kustos istoričar umetnosti u Galeriji „Lazar Vozarević” govoreći o ovoj postavci izrazila je zadovoljstvo što su epidemiološki uslovi takvi da je mogla da se održi tradicionalna izložba: „Stvorili su se uslovi za realizaciju izložbe likovne umetnosti koju ovo udruženje održava svake godine u galeriji. Veoma smo ponosni na to da imamo grupnu izložbu koja reprezentuje likovno stvaralaštvo u Sremskoj Mitrovici. Planirano je da bude otvorena do 24. septembra ako epidemiološka situacija to dozvoli. U planu je u oktobru izložba Branka Miokovića, a za novembar smo planirali izložbu arhitekture, mitrovački autori koji su gradili naše grad i to je za nas veoma značajna izložba, naravno situacija je takva da ništa ne možemo da garantujemo ali nadamo se da ćemo realizovati tu izložbu povodom Novembarskih dana.”\nOve godine izlaže 13 umetnika sa 50 radova, prema rečima Dragane Malešević člana Udruženja likovnih umetnika „Esnaf”: „Izloženi radovi se međusobno razlikuju jer pristup unutar „Esnafa” daje umetnicima e potpunu slobodu iako nam je zajednička svima figurativa i ljubav prema prirodi i prema raznim prirodnim motivima. Naši radovi se odlikuju, od onih koji su u potpunosti posvećeni realnom prikazivanju prirode, do njih koji pomalo razlažu, rastaču sliku, igraju se i eksperimentišu, tako da u suštini nisi imamo potpunu slobodu u stvaranju, a povezuje nas opšti pristup umetnosti profesionalno i kao prijatelje. Udruženje je zamišljeno kao jedna vrsta umetničke porodice i da svi razmenjuju među sobom, nesebično slikarska saznanja, iskustva i te neke male slikarske tajne”.\nGodišnja izložba članova „Esnafa” u Galeriji „Lazar Vozarević” traje do 24. septembra, prilagođavajući se situaciji, kako je saopšteno. Ovog trenutka su, prema njihovima rečima, imali priliku da nastave sa tradicijom da povodom slave udruženja, a nadaju se da će u budućnosti imati priliku da izlažu i u većem broju.


Da li je prošao voz za lustraciju\nNakon nedavne najave dijela političkih partija da će predložiti novi Zakon o lustraciji, otvoreno je pitanje da li je lustraciju moguće sprovesti u Crnoj Gori. Sagovornici RSE smatraju, da je kao i u zemljama regiona, proces lustracije i suočavanja sa prošlošću u Crnoj Gori zakasnio.\nProcesom lustracije bi trebalo da sa javne scene budu uklonjeni oni koji su prošlosti zloupotrebljavali svoj položaj i svoju moć, odosno svi oni koji bili aktivni u službi totalitarnih režima. Odgovarajući na pitanje da li je moguće u Crnoj Gori sprovesti takav proces, novinar Dragoljub Vuković ocjenjuje da političke pretpostavke za lustraciju nisu stvorene.\n„Ja se bojim da je zakasnila lustracija u Crnoj Gori, da je prošao veoma dug period i da u stvari u Crnoj Gori nisu ni nastupile nikad promjene koje bi obezbjeđivale lustraciju, jer nije došlo do drastične promjene političkog sistema. Odnosno nije došlo do diskontinuiteta onih koji vladaju, jer su na vlasti reformisani komunisti, od kraja osamdesetih pa sve do danas. Prema tome neke pretpostavke političke za lustraciju nisu stvorene“, kaže Vuković.\nPrethodnih dana Pozitivna Crna Gora i Liberalna partija su najavile predlog Zakona o lustraciji. Inicijativa Pozitivne se svodi na to da se “sadašnjim i budućim funkcionerima zabrani da budu na izbornim listama ili državnim funkcijama ukoliko su sarađivali sa tajnim službama“.\nPoslanica Pozitivne Azra Jasavić nije željela u ponedjeljak da komentariše prijedlog Zakona o lustraciji jer, kako je rekla, još traju konsultacije u partiji. Inače, kako je ranije Jasavić pojasnila, njena partija bi primjenila makednoski model lustracije. Podsjetimo, lustracija u Makedoniji je pretvorena u obračun sa političkim neistomišljenicima.\nZamke, limiti i moguće zloupotrebe\nPredlog zakona o lustraciji obnoviće i Liberalna partija. Predsjednik Andrija Popović predlaže češki model. Na direktno pitanje da li su institucije sposobne da sprovedu lustraciju Popović kaže:\n„U ovom trenutku mislim da još uvjek nisu. Društvo se mora sučiti sa mrljama iz prošlosti kojih je nesporno bilo na ovim prostorima. Mi zagovaramo na neki način meku lustraciju. To je po češkom modelu. I vjerujemo da bi sa nekim civilizovanim odnosom prema tom veoma značajnom pitanju mogli da dođemo do pravde.“\nNovinar Dragoljub Vuković smatra da lustracija nosi mnoge zamke, limite i potencijalne zloupotrebe. Glavni problem su kapaciteti institucija koji bi trebalo da sprovedu proces lustracije.\n„Nije samo pitanje lustrirati one koji su svojevremeno bili agenti, doušnici tajne policije u socijalističkom periodu. Nego imamo veliki broj ljudi koji su svojim nepočinstvima od kraja osamdesetih pa sve do danas učinili da se crnogorsko društvo ekonomski i socijalno upropasti. I oni bi po mom mišljenju trebalo da budu lustrirani. Ali ne vidim političku i društvenu snagu koja bi to mogla da izvede na neki civilizovan način danas u Crnoj Gori“, ističe Vuković.\nZakon o lustraciji je Crnoj Gori potreban, smatra profesor Blagota Mitrić, ali on mora biti strogo princpijelan i plod dogovora svih političkih partija:\n„Ima 'dosta materijala' za lustraciju, među svim strukturama, pa čak i opozicionim, iako predlažu taj zakon. Mislim da je jedan takav zakon Crnoj Gori neophodan, ali pod uslovom da se taj zakon pravi na principijelnim osnovama i da zaista odgovori svojoj svrsi.“\nNa pitanje da li je moguće bez zloupotreba sprovesti lustraciju, Dragoljub Vuković kaže:\n„Ako bi postojala neka vrsta konsenzusa unutar političke elite onda je moguće donijeti neki zakon koji bi se fokusirao upravo na najgrublje i najočitije zloupotrbe moći i javnih funkcija koje su određeni ljudi imali u prošlosti.“


Milošu Neneziću Vidovdanska nagrada - KruševacGrad\nVidovdanska nagrada, najviše priznanje koje Grad Kruševac dodeljuje povodom svog Dana, Vidovdana, ove godine pripalala je Milošu Neneziću, generalnom direktoru “Trajal korporacije”, istaknutom privredniku i nosiocu odgovornih funkcija u gradu za, kako je navedeno, izuzetne rezultate ostvarene u privredi i sportu i doprinos razvoju Kruševca. Istovremeno je odlučeno da bude dodeljeno pet plaketa i 15 vidovdanskih pohvala.\nOdluku o dodeljivanju Vidovdanske nagrade te plaketa i pohvala odbornici Skupštine Grada su na današnjem zasedanju doneli jednoglasno. Inače, ova Odluka nije bila na dnevnom redu skupštinskog zasedanja, odnosno dodata je na početku sednice, kao jedna od tri tačke koje su na dnevni red stavljene po hitnom postupku.\nU obrazloženju Odluke, između ostalog je navedeno, da je Miloš Nenezić dugogodišnji privrednik sa sjajnim rezultatima poslovanja, pravi primer kako se unapređuje poslovni ambijent te da je “Trajal korporaciju”, čiji je generalni direktor, dva puta “reanimirao i revitalizovao, sprečivši oba puta njen stečaj”.\n-Danas je “Trajal” najveći kolektiv u Rasinskom okrugu sa 1.275 radnika, četiri fabrike, tradicijom od 133 godine. Preduzeće je u martu ove godine podelilo 153 nova rešenja za radni odnos, prvi put posle 30 godina kompanija nema nikakvih hipoteka, ručnih zaloga, kredita niti zaostalih dugovanja, a prethodna poslovna godina je završena istorijskim rezultatom prodaje od više od 50 miliona evra – deo je obrazloženja.\nNavedeno je da je Nenezić, takođe, angažovanjem u Uniji poslodavaca, čiji je predsednik, potom u Privrednoj komori gde je predsednik Skupštine, te kao stalni član Socijalno – ekonomskog saveta, doprineo popravljanju privrednog ambijenta u Srbiji.\nNenezić se, takođe, angažovao na promenama u obrazovnom sistemu kao jedan od prvih zagovornika dualnog obrazovanja i kreiranja obrazovnih profila u skladu sa potrebama privrede.\nNije izostao ni doprinos u sportu te je on, prema obrazloženju, kao predsednik FK Napredak doprineo podizanju renomea kluba, dok se FK “Trajal” stabilizovao u Prvoj ligi, a Karate klub Kruševac osvaja brojne medelje na evropskom i svetskom nivou.\nOdbornici su odlučili i da Vidovdanske plakete pripadnu Centru za osobe sa invaliditetom, Predškolskoj ustanovi “Nata Veljković” , potom direktorki Doma zdravlja, dr Marini Kostić, istaknutom privredniku Živanu Nikoliću, te dobrovoljnom davaocu Aleksandru Milićeviću, koji je krv dao 160 puta.\nPohvale su pripale predsedniku Saveta mesne zajednice Parunovac, Veliboru Jovanoviću, potom književniku Nebojši Lapčeviću te dugogodišnjem novinaru Dušanu Dražiću. Odlučeno je da pohvale dobiju i profesorka matematike, Biljana Zamahajev, profesor fizike, Goran Milićević, muzički pedagog, Milorad Đurić kao i trener Badminton kluba “Zmajevi”, Dragan Antić.\nPohvale su pripale i srednjoškolcu Luki Miloševiću koji je ostvario izuzetne rezultate u streljaštvu, učeniku šestog razreda OŠ “Nada Popović” Pavlu Damjanoviću, za izuzetne rezultate na republičkim takmičenjima iz matematike, fizike i informatike te Miladinu Isajloviću, za dugogodišnji društveni rad.\nVidovdanske pohvale su dobile i kompanije “DS Smit”, “Kromberg i Šubert”, “Milošević”, “Lamela promet” te Mesna zajednica Veliki Šiljegovac.\nInače, za vidovdanska priznanja stiglo je 55 predloga, a Komisija za kadrovska i administrativna pitanja je predložila 31 dobitnika, što su odbornici Skupštine Grada na današnjem zasedanju jednoglasno prihvatili.


Vučić: Srbija će se apsolutno usprotiviti sankcijama bilo kome u Republici Srpskoj - Politika - Dnevni list Danas\nPočetna » Vesti » Politika » Vučić: Srbija će se apsolutno usprotiviti sankcijama bilo kome u Republici Srpskoj\nFoNet, Beta23.10.2021. 20:06\nPredsednik Srbije Aleksandar Vučić izjavio je danas da će se Srbija apsolutno usprotiviti sankcijama protiv bilo koga u Republici Srpskoj.\n„Naš stav je veoma čvrst, jasan i nedvosmislen. Molimo ih sve da razgovaramo i da rešavamo probleme dijalogom“, kazao je Vučić nakon sastanka sa srpskim članom Predsedništva BiH Miloradom Dodikom.\nVučić je ocenio da bi sankcije dovele do uzavrele atmosfere i do „domino efekta“ sa raznih strana, koje, kako je dodao, nikome ništa dobro neće doneti.\n„Moj je poziv svima koji misle da su sa sankcijama sve završili, da je samo pitanje implementacije, da još jednom razmisle pre nego što takvu odluku donesu. Srbija se neće pridružiti sankcijama i neće biti blokade na Drini dok sam ja predsednik Srbije“, naglasio je Vučić.\nOn je naveo da je Dodik spreman da razgovara kako bi institucije BiH profunkcionisale, ako bi se rešilo pitanje korišćenja šuma i poljoprivrednog zemljišta, koje se navodno oduzima Republici Srpskoj i „predaje u ruke“ centralnih organa vlasti BiH.\nDodao je da je s Dodikom razgovarao o pitanju vojske RS i preneo mu „nekoliko važnih poruka“ iz Evropske unije i sveta.\nVučić je naveo da je s Dodikom razgovarao o više infrastrukturnih projekata, među kojima i o potpisivanju ugovora o izgradnji auto-puta od Sremske Rače do Bijeljine, a koji bi Srbija finansirala od 80 do 90 odsto.\n„To je velika stvar za Republiku Srpsku i Bosnu i Hercegovinu, nama radovi veoma brzo napreduju na mostu na Savi i na ovih 18 kilometara kroz Srbiju“, istakao je on.\nVučić je rekao da je zamolio Dodika da sa kolegama u Sarajevu razgovara o ubrzanju izgradnje auto-puta od Višegrada do Sarajeva, kojim bi se, kako je naveo, građani Novog Pazara, Tutina i Sjenice spojili sa Sarajevom i istočnim delom RS.\n„Ta vrsta spajanja između srpskog i bošnjačkog naroda bila bi veoma lekovita za naše odnose i za razvoj naših ekonomskih odnosa“, naglasio je Vučić.\nVućić je kazao da su razgovarali i o izgradnji aerodroma u Trebinju, koji bi trebalo da počne da radi 2023. godine i u koji su najavljena ulaganja od 90 miliona evra.\nNisam spreman da za Republiku Srpsku žrtvujem mir, ali sam spreman da žrtvujem sebe za Republiku Srpsku, poručio je večeras srpski član Predsedništva Bih Milorad Dodik i ocenio da se Republika Srpska razvlašćuje upornom silom međunarodnog faktora.\nNemamo nameru za ratom, nikakvim sukobom, ali želimo da se ustavno borimo za svoja prava, naglasio je Dodik na zajedničkoj konfrenciji za novinare posle sastanka sa predsednikom Srbije Alakesandrom Vučićem.\nOn je istakao da je „Republika Srpska povređena“ i da je razvlašćuju „primenom bezočne, puzajuće sile“.\nDodik je rekao kako „niko ne želi da sedne i da razgovara nego se samo čuje galama o tome da je situacija zaoštrena i da prete sukobi“.\n„Ne možemo da popustimo u smislu da dozvolimo da nam oduzmu zemljište i šume“, rekao je Dodik, komentarišući nedavne odluke Ustavnog suda Bosne i Hercegovine i ocenio da je danas RS kao potpisnica dejtonskog sporazuma „razvlašćena“, za razliku od Federacije BiH i distrikta Brčko.\nMir ipak nema cenu ni alternativu, ocenio je Dodik.\nAleksandar VučićMilorad DodikRepublika SrpskaBeograd\nDruštvo • danas 23:27\nMinistar Stefanović: Želimo da se žene u vojsci zaista osećaju potpuno ravnopravno


WorldFood Istanbul, sajam hrane i pića od 05. do 08. septembra u Istanbulu - TU Magazin\nWorldFood Istanbul, sajam hrane i pića od 05. do 08. septembra u Istanbulu\nBy redakcija on\t Jul 30, 2018 DOGAĐANJA, UGOSTITELJSTVO\nWorldFood Istanbul, sajam hrane i pića biće održan u Instabulu ove godine od 05. do 08. Septembra.\nWorldFood Istanbul je najveći sajam hrane i pića u Turskoj, a samim tim i u regionu. Sajam svake godine okuplja više od 360 domaćih i internacionalnih proizvođača hrane, koji se sastaju u glavnom gradu Turske, kako bi pregovarali i razmatrali sve dosadašnje poslovne prilike u cilju unapređivanja daljih poslovnih odnosa.\nWorld Food Istanbul tokom njegovog održavanja, posećuje veliki broj predstavnika marketinških kompanija, uvoznika i izvoznika, trgovačkih poduzeća, hoteljera i ugostitelja, svih kompanija iz oblasti prehrambene industrije, a takođe i veliki broj predstavnika štampanih i elektronskih medija. Svi izlagači i učesnici svojim nastupom na ovom sajmu imaju priliku da predstave svoje proizvode partnerima iz zemalja Evrope, Srednjeg Istoka, Severne Afrike, kao i domaćinima.\nRepublika Turska ima 77 miliona stanovnika, i jedna je od zemalja sa najvećim tržištem u regionu. Osim svog idealnog geografskog položaja, poznato je da se prostira na dva kontinenta, izuzetno je popularna i povoljna destinacija za strane investicije, pa je sa razlogom lider u industriji, privredi, turizmu i međunarodnoj saradnji.


"Potresi svakih 30 sekundi": Više od 4.700 zemljotresa u Kaliforniji od četvrtka - BIGportal.ba\n“Potresi svakih 30 sekundi”: Više od 4.700 zemljotresa u Kaliforniji od četvrtka\n7 Jula, 2019 7 Jula, 2019 0140\nOd četvrtka južnu Kaliforniju pogodilo je više od 4.700 potresa, uključujući najjači snage 7,1 stepeni Rihterove skale. Tlo će nastaviti da podrhtava i narednih meseci. “Događaju se (potresi) svakih 30 sekundi, svakog minuta”, rekao je geofizičar iz Američkog seizmološkog zavoda Džon Belini, prenosi CNN. Prvi jači potres od 6,4 stepeni…\nOd četvrtka južnu Kaliforniju pogodilo je više od 4.700 potresa, uključujući najjači snage 7,1 stepeni Rihterove skale.\nTlo će nastaviti da podrhtava i narednih meseci.\n“Događaju se (potresi) svakih 30 sekundi, svakog minuta”, rekao je geofizičar iz Američkog seizmološkog zavoda Džon Belini, prenosi CNN.\nPrvi jači potres od 6,4 stepeni dogodio se u četvrtak, a u petak uveče jug Kalifornije pogodio je zemljotres od 7,1 stepen. U prvom satu posle tog najjačeg potresa usledila su još tri potresa magnitude preko pet – jedan od 5,5 i dva od 5,4 stepena.\nSeizmolog Igil Hokson kaže da naučnici veruju da će i u narednih šest meseci ovo područje pogoditi više od 30.000 potresa magnitude 1 ili veće.\nPrema njegovim rečima, verovatnoća da će se dogoditi zemljotes od sedam stepeni naredne sedmice opala je na tri procenta, prenosi AP.\nSa druge strane, verovatnoća za potres od šest stepeni je 27 odsto, tako da se mogu očekivati jedan ili dva takva zemljotresa sledeće nedelje.\nNedavni zemljotres je, prema procenama seizmologa, najjaci potres koji je pogodio Kaliforniju u poslednjih 20 godina.\nGuverner Kalifornije Gevin Njuzom proglasio je u nedelju vanredno stanje u južnom delu Kalifornije koji je pretrpeo značajnu štetu u petak, u zemljotresu jačine 7,1 stepen.\nProblem divljih deponija eksalirao u ljetnim mjesecima


Ministri razgovarali o unapredjenju saradnje Srbije i Crne Gore u trgovini i turizmu\nMinistarka trgovine, turizma i telekomunikacija Tatjana Matić i ministar za ekonomski razvoj Crne Gore Jakov Milatović, razgovarali su danas u Beogradu o unapredjenju saradnje posebno u turizmu i trgovini.\nU saopštenju Ministarstva trgovine Srbije se navodi da je za stanje bolje nego prošle godine, kada je bilo jače pogodjeno pandemijom, i istakli da je za turizam od posebnog značaja regionalni Sporazum o sniženju cena rominga.\nMatić je istakla da je pandemija potvrdila potrebu za regionalnim povezivanjem, zajedničkim regionalnim tržištem i zajedničkim nastupom na tržištima trećih zemalja u trgovini i turizmu.\nMilatović je konstatovao da su danas uvedeni novi komercijalni letovi kompanije „Air Montenegro“ iz Tivta i Podgorice za Srbiju, a najavio je da će auto-put Podgorica-Kolašin biti završen ove godine.\nMinistar se založio za uspostavljanje zajedničkih graničnih prelaza radi realizacije Akcionog plana regionalnog ekonomskog tržišta.\nDvoje ministara se dogovorilo da se pokrene radna grupa za realizaciju saradnje u turizmu, dogovorene Memorandumom Ministarstva trgovine, turizma i telekomunikacija Srbije i Ministarstva održivog razvoja Crne Gore.


18.06.2022. / 10:45\nTREBINJE – Poslodavci iz trebinjskog javnog i realnog sektora potpisali su ugovore za zapošljavanje 170 novih radnika, od čega za 51 pripravnika.\nU programu Zavoda za zapošljavanje RS i Vlade RS, zajedno sa trebinjskom lokalnom zajednicom, izdvojeno je 812.000 maraka podsticaja poslodavcima na godinu dana.\n“I ove je godine za programe zapošljavanja vladala velika zainteresovanost, kao i prethodne tri godine, tako da su za taj četvorogodišnji period izdvojena sredstva na području grada Trebinja oko tri miliona maraka, što smatramo dobro iskorištenim sredstvima jer su pozitivno uticala na stanje i zaposlenost na području ovoga grada“, rekao je Miloš Golijanin, šef kancelarije direktora Zavoda za zapošljavanje RS.\nOn je naglasio da ohrabruje činjenica što je najveća zainteresovanost bila za privredu, i pored otvorenog tržišta radne snage u susjednim Crnoj Gori i Hrvatskoj.\n“Vlada RS je zajedno s Kompenzacionim fondom odlučila da izdvoji dodatna sredstva za sve demobilisane borce koji ispunjavaju uslove po programu zapošljavanja koje je sprovodio Zavod, a na području Trebinja su uslove ispunila 24 demobilisana borca”, kazao je Golijanin.\nGradonačelnik Trebinja Mirko Ćurić je pojasnio da ovakav trend zapošljavanja, naročito u privredi, najslikovitije govori o dobrom privrednom ambijentu u Trebinju, ali i smanjenju nezaposlenosti.\n“Naročito smo insistirali na pripravničkim radnim mjestima, jer smo opredijeljeni da svi moraju imati šansu da steknu prva radna iskustva, pa je grad Trebinje u prethodnom periodu čak i sopstvenim sredstvima iz lokalnog budžeta finansirao neto plate, a još je otvoren poziv za samozapošljavanje djece poginulih boraca kojim nudimo do 20.000 maraka bez ograničenja na djelatnost”, pojasnio je Ćurić.\nBojan Čvoro, direktor Javnog preduzeća “Radnik”, pojasnio je da su na ovaj način zaposlili tri radnika, prostornog planera, higijeničarku i jednog vodoistalatera, a i u ovom su programu dali prednost porodicama palih boraca, demobilisanih boraca i RVI.\nMijat Šarović, izvršni direktor Udruženja “Sunce nam je zajedničko”, pojasnio je da će na ovaj način u udruženju biti zaposlen jedan pripravnik, logoped, jer je evidentan sve veći broj djece sa ovakvim poteškoćama, te da je ovo način da se, u skladu s potrebama njihovih korisnika, angažuju i logopedi, i defektolozi i svi oni kadrovi koji su potrebni njihovim štićenicima. Nezavisne\nTagovi: posaotrebinjezavod za zapošljavanje


Potrošnja vode povećana za 30 odsto - jKp Vodovod i kanalizacija Novi Sad\nPotrošnja vode povećana za 30 odsto\nPotrošnja hladne vode iz gradskog distributivnog sistema povećana je za 30 odsto od uobičajene, a takav nagli skok usledio je za samo dve nedelje tokom kojih su temperature bile u porastu. Ranijih godina se nije dešavalo da u tako kratkom periodu i praktično na početku leta dođe do povećanja potrošnje.\nJKP „Vodovod i kanalizacija“ je blagovremeno obavilo sve neophodne pripremne radove kako bi spremno dočekalo letnji period i nastoji da maksimalnim angažovanjem svih svojih izvorišta, proizvodnih i distributivnih kapaciteta i ljudi, obezbedi dovoljno vode za sve potrošače u Novom Sadu i prigradskim naseljima koja su na mreži. Pogon za preradu sirove vode radi punim kapacitetom i svoj maksimum dostigao je puštanjem blizu 1.300 litara vode svakog sekunda u sistem. Novi Sad s prigradskim naseljima dnevno troši između 100 i 105 miliona litara vode.\nJKP „Vodovod i kanalizacija“ ima razumevanja za povećanu potrebu za vodom tokom leta, ali aktivnosti kao što su navodnjavanje poljoprivrednih površina, zalivanje zelenih površina, punjenje individualnih rezervoara, bunara i bazena, polivanje i hlađenje pločnika, terasa i dvorišta, pranje vozila, zloupotreba hidranata i slično, predstavljaju nenamensku i neracionalnu potrošnju vode za piće i sve navedeno za posledicu može imati povremeno nešto slabiji pritisak u rubnim delovima grada i na najvišim spratovima zgrada koje nemaju hidropakove. Apelujemo na što manje korišćenje pijaće vode za navedene aktivnosti i racionalniju potrošnju vode iz gradskog Vodovoda jer, nažalost, taj dragoceni resurs nije neiscrpan. Takođe, molimo građane da proveravaju i održavaju svoje unutrašnje instalacije kako bismo i na taj način predupredili nepotrebno i prekomerno trošenje vode.\nVeliki problem predstavlja i nelegalno priključivanje na legalno sagrađenu vodovodnu mrežu prema kojem naše preduzeće ima nultu toleranciju. Novi Sad godinama unazad ima veliki problem sa nelegalnim priključcima i svake godine stručne službe JKP-a „Vodovod i kanalizacija“ evidentiraju više stotina pokušaja nelegalnog priključivanja na vodovodnu mrežu. Svi oni građani, koji na takav način pokušaju da se priključe, suočavaju se sa prijavom i automatskim isključenjem sa vodovodne mreže jer, podsećamo, krađa vode je krivično delo. Naše preduzeće angažuje maksimalne vlastite kapacitete i dodatno ljudstvo kako bi se ovakvi pokušaji na vreme sankcionisali. Naglašavamo da se nelegalnim priključivanjem izazivaju veliki gubici na sistemu i direktno se ugrožava vodosnabdevanje legalno priključenih potrošača.\nStoga pozivamo sugrađane da takve slučajeve prijave kako ne bi trpeli zbog nerazumnih i bahatih postupaka pojedinaca. Podsećamo da je pre dve godine tokom leta bila velika suša, sa temperaturama nalik tropskim, a Novi Sad nijedan dan nije imao restrikciju vode iako su podzemni bunari bili na istorijskom minimumu. JKP „Vodovod i kanalizacija“ ulaže izuzetne napore da obezbedi nesmetano vodosnabdevanje grada očuvanjem i regenerisanjem postojećih vodozahvata te otuda bezbednost izvorišta predstavlja prioritet za funkcionisanje grada, naše zajednice danas, ali i u vremenu koje dolazi. Obaveza nam je da građane zamolimo da stalno imaju na umu značaj pijaće vode i još jednom apelujemo na sve naše korisnike da vodu troše racionalno.


► Predsednik Češke: Aneksija Krima bila nezakonita, ali je svršen čin, nema\nDodao je da je on, iako smatra da je aneksija Krima bila nelegitimna, tom izjavom samo "konstatovao činjenično stanje" da "Krim drže Rusi i nijedna ruska vlada ga vratiti neće"."Vi znate da sam ja nekoliko puta ankesiju Krima nazvao kršenjem prava. Isto kao što znate da sam za sankcije protiv Rusije rekao da su opravdane, ali neefikasne. Meni može deset puta da bude žao aneksije Krima. Ali ono što je suština jeste da Krim drže Rusi, a ja ne mogu da zamislim nijednu rusku vladu - ne mora da bude Putin, koja bi se Krima odrekla", rekao je večeras Zeman u redovnom nedeljnom intervjuu za češku privatnu televiziju Barandov.\nČeški predsednik je naglasio da je u Savetu Evrope izneo samo svoj, lični stav, da bi Rusija i Ukrajina trebalo da dođu do nekog kompromisa, i da je zato predložio, kada Krim već faktički drže Rusi, da isplate Ukrajini kompenzaciju - novčanu ili u nafti ili gasu.\nČeški predsednik je dodao da bi političari trebalo i inače da jasno i oštro iznose mišljenje, i da izađu iz magle političke korektnosti, zato što frazama neće reći ništa.\nVećina političara i vlasti i opozicije upozorila je Zemana da takve izjave ne bi smeo sebi da dozvoli šef države s takvim istorijskim iskustvom komadanja, kakvo ima Češka kojoj je ;Hitlerova Nemačka nakon ;sporazuma u Minhenu 1938. godine anektirala Sudete, a sovjetski vojnici na čelu snaga Varšavskog pakta 1968. godine upali u Čehoslovačku i de fakto je okupirali na više od dve decenije.\nČeška Privredna komora i preduzeća očekuju od 1. septembra prve radnike iz Srbije po olakšanoj proceduri zapošljavanja stranih radnika u programu vlade i Privredne komore Češke koja bi...\nRuska vojska je saopštila danas da su dva strateška bombardera opremljena za nošenje nuklearnog oružja upućena u oblast Čukotka, u blizini Aljaske, u okviru vazduhoplovne vežbe.\nRuska vojska: Sve češći napadi dronovima u Siriji\nCentar ruske vazduhoplovne akcije u Siriji oborio je 45 bespilotnih letelica koje su gađale glavnu rusku ;bazu u Siriji, saopštila je danas ruska vojska.


Vozači obratite pažnju, kolovozi klizavi, ima i poledice\nNa većini puteva u Republici Srpskoj i Federaciji BiH saobraćaj se odvija po mjestimično mokrim i klizavim kolovozima, a poledica je moguća u višim planinskim predjelima i preko prevoja, saopšteno je iz Auto-moto saveza Srpske.\nU kotlinama i duž riječnih tokova mjestimično je smanjena vidljivost zbog jutarnje magle, posebno na području Doboja.\nVidljivost je zbog magle smanjena i na putnim pravcima Sarajevo-Zenica, Kaonik-Kiseljak-Kobiljača i Žitomislići-Doljani.\nNa dionicama koje prolaze kroz usjeke i pored kamenih kosina povećana je opasnost od odrona kamenja i zemlje na kolovoz.\nZbog sanacije odrona na dionici magistralnog puta Karanovac-Crna Rijeka, u mjestu Dabrac, izmijenjen je režim saobraćaja i vozila se propuštaju naizmjenično jednom trakom.\nNa dionici magistralnog puta Sarajevo-Foča, na lokalitetu Sijeračke stijene, saobraćaj se odvija usporeno zbog sanacije klizišta.\nRežim saobraćaja, zbog radova, izmijenjen je na dionici magistralnog puta Banjaluka/Rebrovac/-Čelinac i na dionici Čelinac-Kotor Varoš, a zbog sanacije klizišta i na magistralnom putu Karanovac-Crna Rijeka.\nZbog izgradnje i sprovođenja privremenog sistema naplate putarine na auto-putu "9. januar", Banjaluka-Doboj, na petlji Mahovljani, izmijenjen je režim saobraćaja.\nRežim saobraćaja izmijenjen je na magistralnom putu Klašnice dva-Šargovac, zbog izgradnje priključne saobraćajnice za naselje Zalužani.\nZbog oštećenja nadvožnjaka kod NIS petrol pumpe u Trnu, saobraćaj se preko samog nadvožnjaka odvija jednom trakom, dok teretna vozila ne saobraćaju.\nRežim saobraćaja izmijenjen je i na dionici magistralnog puta Čelinac-Kotor Varoš, zbog izgradnje mosta preko rijeke Vrbanje u Čelincu.\nNa dionici magistralnog puta Brod na Drini-Šćepan Polje zabranjen je saobraćaj za sva vozila čija ukupna masa prelazi 16 tona.\nZbog aktiviranih klizišta, jednom trakom, naizmjeničnim propuštanjem vozila, saobraća se na regionalnim putevima Karanovac-Kneževo, u mjestu Ljubačevo, Ukrina-Gornja Vijaka i Lopare /Mačkovac/-Čelić.\nU Banjaluci je zbog izgradnje kružne raskrsnice izmijenjen režim saobraćaja na magistralnom putu M-4, dionica Banjaluka /pijaca/-Banjaluka /Rebrovac/, odnosno kod raskrsnica ulica Bulevar srpske vojske, Bulevar vojvode Petra Bojovića i Olimpijskih pobjednika.\nSaobraćaj je zabranjen i svim vozilima u Ulici Gavrila Principa, na dijelu od Zelenog mosta do Ulice Miloša Obilića, svim vozilima preko Zelenog mosta, svim vozilima, osim vozilima stanara, u Ulici Branka Morače, na dijelu od Zelenog mosta do Kozarske ulice u Banjaluci.\nNa magistralnom putu Novi Travnik-Bugojno na snazi je zabrana saobraćaja za teretna vozila preko sedam tona ukupne mase, zbog rekonstrukcije mosta, a alternativni pravac je Novi Travnik-Travnik-Donji Vakuf-Bugojno.\nNa magistralnom putu Zenica-Nemila vozila saobraćaju naizmjenično jednom trakom, zbog radova u tunelu Vranduk.\nRadovi su u toku i u tunelu Drenik, na dionici magistralnog puta Duboki Potok-Srebrenik, gdje se saobraća jednom trakom naizmjenično.\nZbog nestabilnosti mosta, obustavljen je saobraćaj za teretna vozila i autobuse prema i od mosta graničnog prelaza Brčko-Gunja.\nSaobraćaj za sve kategorije vozila obustavljen je na graničnom prelazu Novi Grad-Dvor, zbog radova u Hrvatskoj.\nstanje na putevima poledica\nSaobraćaj bez zastoja, moguća poledica u planinskim predjelima\nVozači oprez, moguća poledica\nVozači oprez, poledica na putevima\nBrisel za ukidanje sankcija Damasku, Karakasu, Teheranu i Pjongjangu\nNeutješni prijatelji: Bjeković u šoku, Milijaš zaplakao zbog Antića\nEvo koje bolesti se prenose sa životinje na čovjeka\nBroj mrtvih od virusa korona u Americi veći od 10.000\nUplaćen novac za kupovinu tehničke aparature za zdravstvene ustanove\nPreduzetnik uhapšen zbog krađe dva miliona zaštitnih maski\n4397 glasova 73%\n1653 glasova 27%\nVremenska prognoza za 07.04.2020.\nKatastrofalan požar na Ilinčici, vatrogascima pomaže i policija\n"Kad dođe vrijeme, procijeniće se da li će biti lokalnih izbora"\nCvijanović: Mjere daju rezultate, neophodna solidarnost svih u Srpskoj\nUredbama zaštititi građane i omogućiti da institucije rade transparentno i u vanrednom stanju\nDa se naježiš: Ljekari gromoglasnim aplauzom pružili podršku čistačicama\nPočela distribucija paketa podrške nevesinjskim proizvođačima krompira


Ilustracijasja, Foto: Promo\nObjavljeno: 11.06.2021. 15:10h\nOvi podaci su još jedna potvrda da će festival na Petrovaradinskoj tvrđavi biti jedno od najbezbednijih mesta okupljanja u državi! Kao što je već poznato, vodeći srpski muzički festivali su predstavili protokol, kreiran u skladu s poslednjim naučnim istraživanjima širom Evrope, koja potvrđuju da je, uz određena ograničenja ulaska na događaje, rizik od širenja zaraze gotovo zanemarljiv. Protokol predviđa da će na festivale moći da uđu oni koji su vakcinisani, imaju potvrdu da su preležali kovid i oni koji poseduju negativan PCR ili antigenski test. Krizni štab se pozitivno izjasnio o protokolu, i predvideo povratak manifestacija od 21. juna, pod uslovom da je najmanje 50 odsto punoletnih građana vakcinisano do tog datuma. Ujedinjeni festivali Srbije, koje predvode EXIT, Lovefest, Beerfest, Arsenal, Nišville, pokrenuli su nakon toga i nacionalnu kampanju za vakcinaciju mladih, zahvaljujući kojoj se sam proces ubrzao, pa je do željenog cilja ostalo da se vakciniše svega jedan odsto, dok je u isto vreme epidemiološka situacija drastično poboljšana, s padom obolelih od preko 90 odsto u prethodnih nekoliko sedmica.\nEXIT POKLANJA 3.000 KARATA MEDICINARIMA: Ministarstvo ima iznenađenje ZA STRANCE koji žele da posete festival\nVUČEVIĆ: Vreme je da vraćamo EXIT i druge festivale, da napunimo restorane, da taksisti i kafići imaju posla\nOGLASIO SE EGZIT: Merama koje predlažemo pospešićemo vakcinaciju mladih i biti najbezbednije mesto za okupljanje


Kreće montaža traktora u Boljevcima\nU boljevačkoj fabrici Agromehanika danas je puštena u rad linija za montažu traktora, koju ta firma radi u kooperaciji sa indijskom kompanijom Sonalika.\nLiniju, vrednosti oko milion evra, u rad su pustili izvršni direktor Sonalike Radživ Vahi i direktor Agromehanike Branislav Rajić.\n"Dve firme su počele saradnju 2013. godine i u prvoj fazi je puštena u rad linija za sklapanje naših traktora u pogonima boljevačkog preduzeća", rekao je Vahi.\nPlan Agromehanike je, po rečima Rajića, da se do 2017. u pogodima preduzeća proizvodi 1.000 traktora godišnje, koji bi se, osim zemljama u okruženju, prodavali i na tržištima Slovačke, Češke i Ukrajine.\n"Ukupna investicija tada bi dostigla oko 10 miliona evra", kazao je Rajić.\nUkrajina srezala profit Rajfajzena\nRajfajzen bank internešenal je u prva tri meseca ostvarila profit od 240 miliona evra pre oporezivanja, što je 11 miliona manje u odnosu na isti period 2013.\nKao razlog za manju dobit, banka navodi veća rezervisanja za gubitke koje beleži u Ukrajini i Rusiji.\nRazlozi za pad profita su, s jedne strane, veća rezervisanja za gubitke po plasmanima u Ukrajini i Rusiji zbog devalvacije valuta, i delom zbog pada neto prihoda od trgovanja, koji je takođe uglavnom rezultat gubitaka po osnovu pada vrednosti valute u Ukrajini, navedeno je u saopštenju.\nIz banke su naveli i podatak da je na kraju prvog kvartala, konsolidovani profit iznosio 161 miliona evra.\nKada je reč o poslovanju u Ukrajini, direktor RBI, Karl Sevelda, izjavio je da je "Rajfajzen bank Aval" dobro kapitalizovana. Kreditni portfolio privrede iz 32 zatvorene poslovnice na Krimu, kako je dodao, prebačen je u Rajfajzen banku u Rusiji, a poslovnice su prodate, dok u područjima Donjeck i Lugansk, situacija nije jasna i zahteva brze i prilagodljive reakcije.\n"Poslovanje u Rusiji bilo je relativno normalno, mada je ekonomski razvoj bio slabiji nego prethodnih godina, pa smo se zato rukovodili strožijim standardima prilikom izdavanja kredita", rekao je Sevelda.\nOn smatra da nije za očekivati značajnije stezanje sankcija, jer bi to takođe imalo teže posledice po EU. Prema njegovim rečima, Rajfajzen je ipak zadržao stabilan prihod, ali je i značajno smanjio troškove, te je zato ostvaren dobar operativni rezultat.\nNaime, opšti administrativni troškovi opali su za 4,2 odsto, na 755 miliona evra, a kako je međugodišnji operativni prihod ostao stabilan, operativni rezultat uvećan je za 5,8 odsto i iznosi 590 miliona evra. U prva tri meseca ove godine, neto prihod od kamata uvećan je za 13 odsto, ili 114 miliona evra, i iznosi 979 miliona evra međugodišnje .\nU poslednjih nekoliko dana, navodi se u saopštenju, RBI je uvećao kapital 23,7 odsto u poređenju s krajem 2013, i on sada iznosi 12,82 milijarde evra. U prvom kvartalu, udeo loših kredita u portfoiju izdatim građanima bio je 10,6 odsto u poređenju sa 10,7 odsto krajem 2013, dok je u prvom kvartalu prošle godine bio 9,9 odsto.\nU poređenju sa prvim kvartalom 2013, neto rezervisanja za gubitke po plasmanima uvećana su za 28 odsto, i sada iznose 281 milion evra.\nU saopštenju se dodaje da je Ukrajina zabeležila značajno viša neto rezervisanja za gubitke po plasmanima, do 65 miliona evra, mahom zbog slabljenja grivne, i zbog potrebe da se rezervišu obezbeđeni dolarski krediti u iznosu od 30 miliona evra. U Rusiji, rastući portfolio kredita građanima i devalvacija rublje doveli su do viših rezervisanja za gubitke po plasmanima, do 41 milion evra.\nBeogradska berza isključuje Simpo\nBeogradska berza donela je rešenje o isključenju akcija Simpa (SIMPO) sa segmenta Open Market.\nTako da će se deonicama tog preduzeća od 2. juna trgovati po metodu preovladujuće cene, a ne po metodu kontinuiranog trgovanja.\nIndikativna cena za trgovanje tim akcijama na novom segmentu biće, kako se navodi, u visini cene na zatvaranju poslednje trgovačke sesije na Open Marketu, dana 30. maja 2014.\nKao razlog ove promene, berza je navela da emitent nije izvršio obavezu dostavljanja godišnjeg izveštaja u skladu s pravilima Berze.\nNa Beogradskoj berzi danas je ostvaren promet od samo 25 miliona dinara. Indeks akcija Belex15 je u zelenom 0,29 odsto i zaključen je na 586,14 poena, dok je opšti Belexline u plusu 0,1 odsto i završio je na 1.161,67 poena.\nHartijama Simpa iz Vranja danas na berzi nije trgovano a cena je 105 dinara za deonicu. Prošle sedmice, 14. maja, prodato je tek 15 deonica tog proizvođača nameštaja.\nDanašnji promet na berzi bio bi još manji da nije bilo prodaje akcija NIS-a, za 18,8 miliona dinara, uz rast njene vrednosti za 0,4 odsto.\nEvropska banka za obnovu i razvoj (EBRD) je zainteresovana da učestvuje u privatizaciji Telekoma Srbija, beogradskog Aerodroma i Dunav osiguranja.\n''Telekomu je potreban novac za kapitalne investicije, a mi smo spremni da razmotrimo ili dokapitalizaciju ili kreditiranje'', rekao je Patrone na konferenciji za novinare na kojoj je bio prisutan i predsednik EBRD Suma Čakrabarti.\nUpitan da prokomentariše najavu premijera Aleksandra Vučića da je EBRD zainteresovan i za privatizaciju Elektroprivrede Srbije (EPS), on je rekao da je to dugoročno, dok je privatizacija tri već pomenute firme moguća u kraćem roku.


Juniorska Evroliga - Sportal\n14:13 - 21.05.2022\nSpanulis bez šansi: Mega ubedljivom pobedom do titule Evrolige\nKošarkaši Mege uzrasta do 18 godina osvojili su ANGT turnir juniorske Evrolige u Beogradu.\n17:11 - 18.05.2022\nJUNIORSKA EL: Zvezdini klinci posle drame poraženi od Asvela, Mega dobila Insep\nU svom prvom meču na finalnom turniru juniorske Evrolige ekipa Crvene zvezde poražena je od Asvela sa 79:77, dok je Mega bila bolja od tima Insepa iz Pariza sa 70:54.\n19:11 - 27.04.2022\nEvroliga: Poznat raspored F8 u Beogradu, juniori Crvene zvezde kreću od Asvela\nČelnici Evrolige i juniorskog završnog turnira, koji će se održati u Beogradu od 18. do 21. maja ove godine, objavili su u sredu raspored takmičenja koji će se igrati u hali “Ranko Žeravica”.\n23:52 - 22.02.2020\n12:04 - 19.05.2019\n16:25 - 18.05.2019\n15:26 - 18.05.2019\nKošarkaši Crvene zvezde ostali su bez finala juniorske Evrolige, pošto su doživeli ubedljiv poraz od Real Madrida sa 80:50. Zbog ovog poraza crveno-bele nećemo gledati u borbi za trofej gledati srpski duel jer je Mega Bemaks već ranije izborila plasman u\n17:16 - 16.05.2019\nJuniori Crvene zvezde pobedili su na startu fajnal-ejta Evrolige u Vitoriji Lijetuvos Ritas, aktuelne šampione Starog kontinenta, sa 81:66 (22:24, 22:14, 17:16, 20:12). U drugom kolu grupe B izabranici Slobodana Klipe igraće u petak od 15 sati protiv Val\n11:19 - 16.05.2019\nJunirori košarkaškog kluba Crvena zvezda doputovali su u Vitoriju gde ih od četvrtka očekuju utakmice na završnom turniru Evrolige. Prvi meč u četvrtak od 15 časova crveno-beli igraju sa Lijetuvos Ritasom, rivali u grupi B su još i španske ekipe Valensij


Od sutra niko ne može da uđe na teritoriju Srbije - Užicka Republika Press\nOd sutra niko ne može da uđe na teritoriju Srbije\nOd petka, 20. mararta od 8 časova ujutro Srbija zatvara sve granične prelaze za drumski, železnički i rečni putnički saobraćaj, odnosno pa će u zemlju moći da ulaze samo teretna vozila. Takodje sutra od podneva ukida se međugradski saobraćaj vozom i autobusom, a planira se i proširenje zabrane kretanje, koje trenutno traje od 20 časova do 5 ujutro.\nPredsednik Srbije, Aleksandar Vučić je rekao da je u Srbiju od trenutka uvođenja vanrednog stanja ušlo preko 71.000 državljana, koji su u preko 95% slučajeva došlo iz Nemačke, Švajcarske, Austrije i Francuske.\nInace, u Srbiji su do sada potvrđena 103 slučaja zaraženih koronavirusom, od kojih se 55 nalazi na bolničkom lečenju, od kojih je šest u teškom stanju, na respiratorima.\nPredsednik Srbije je ocenio da zaliha nafte, goriva, brašna, testenine i ostalih životnih namirnica ima dovoljno, kao i da se radi na ubrzavanju proizvodnje maski, rukavica i dezinfekcionih sredstava. Zamolio je poslodavce u privatnom sektoru da ne otpuštaju radnike, da u javnom sektoru neće biti doći do otpuštanja i smanjenja plata.


4.Sedinica Saveta Braničevskog upravnog okruga • Poportal\nU prostorijama načelnika Braničevskog upravnog okruga održana je sednica Saveta upravnog okruga.\nUsvojeni su izveštaji sa predhodnih sednica, razmatrana je i oblast upravljanje otpadom odnosno izgradnja transfers stanica u Požarevcu i Petrovcu na Mlavi kao i izgradnja centra za reciklažu u Požarevcu.\nU prošlom periodu uredbom Vlade Srbije odlučeno da Grad Požarevac i ostale opštine svoj otpad odlažu u Lapovu.\nRazmatran je i izveštaj o pojavi afričke kuge svinja na teritoriji Srbije kao i mere prevencije koje su lokalne samouprave preduzele.\nTakođe je i razgovarano oko ozakonjenja i adresnog registra je bio obuhvaćen a saradnja između lokalnih samouprava, grada i opština.


Antić: Da se vlast u Vranju uskladi sa republičkom - VranjeNET\nNa tom sastanku ću tražiti da se u narednje tri nedelje lokalna vlast upodobi sa republičkom, jer želimo da sa partnerima iz SNS dogovorimo mehanizme ulaska socijalista u vlast na nivou Vranja – kazao je predsednik GrO SPS u Vranju.\nPrema Antićevim rečima, vranjski socijalisti nikud ne žure, već žele da razgovaraju sa lokalnim naprednjacima.\n– Mislim da među nama trenutno ne postoje nepremostive prepreke, jer smo mi, poštujući odluke organa naše partije, podrškom kandidaturi Aleksandra Vućića za predsednika Srbije iskazali pozitivan stav i pružili ruku saradnje – naveo je Antić.\nSastanak će biti održan sutra u sali načelstva Pčinjskog okruga u 11 časova, a očekuje se dolazak visokih partijskih funkcionera obe stranke, Dragana Stevanovića (SNS) i Branka Ružića (SPS).\nGrO SPS versus GrO SNS – hronologija sukoba\nUprkos činjenici da su ove dve stranke partneri na republičkom nivou, među njihovim lokalnim eksponentima već duže vreme traje žestok sukob, u kojem je upotrebljeno mnogo teških reči sa obe strane.\nTokom prošlogodišnje kampanje za lokalne izbore sukob je eskalirao, a nesmanjenom žestinom je nastavljen posle preuzimanja poluga lokane vlasti od strane naprednjaka, odnosno sa padom socijalista nakon 26 godina provedenih na vlasti u Vranju.\nVladajuću koaliciji na lokalu trenutno čine SNS, kao dominantan partner, SDS, ali i JS i PUPS, koji su ovde bili partneri socijalista do aprila 2016.\nNakon raspisivanja izbora za predsednika Srbije, lider SPS Ivica Dačić podržao je kandidaturu Aleksandra Vučića, ali je tim povodom sa njim razgovarao i “o progonima socijalista u Vranju”.\ndragan stevanovicGrO SNS VranjeGrO SPS Vranjezoran antic


Pilinzi za lice – Očistite dubinski svoje lice | ONLINE KOZMETIKA\nPILING ZA LICE 14124\nUkoliko želite da svom licu priuštite dubinsku negu koja otklanja sve nečistoće i mrtve ćelije sa lica, te joj daje sjaj i svežinu, odlučite se za neki piling za lice iz ponude Online kozmetike. Pogledajte asortima pilinga za lice poznatih svetskih brendova i odaberite nešto za sebe. Za dodatnu negu licu i savršen spoj sa pilinzima za lice Online kozmetike, pogledajte i naše tonike za lice koji pružaju svežinu i blistavost Vašem licu. Za čistu i sjajnu kožu lica možete pogledati neke od Online kozmetika mleka za lice i losiona za lice. Svaki tip kože zaslužuje negu prema svojim potrebama, te je veoma važno pronaći proizvode za svakodnevnu negu koji prijaju upravo Vama. Za savršenu pripremu kože lica za svakodnevnu rutinu i nanošenje proizvoda za lepotu lica, izdvajamo pene i gelove za umivanje Online kozmetike. Takođe, kreme za lice Online kozmetike potpuni efekat I savršenu kombinaciju čine upravo sa našim kremama za oči.


Grizman proglašen za najboljeg u Ligi Evrope\nGolgeter madridskog Atletika Antoan Grizman proglašen je za najboljeg fudbalera Lige Evrope prošle sezone. Francuz je predvodio Atletiko do osvajanja trofeja sa šest golova i četiri asistencije na samo osam utakmica i dobio nagradu u konkurenciji...\nObavljen žreb za grupnu fazu Lige Evrope\nU Monte Karlu je obavljen žreb za grupnu fazu Lige Evrope. Posle jučerašnje eliminacije Partizana u ovom takmičenju neće biti srpskih klubova, a na prvi pogled čini se da su sve grupe prilično ujednačenog kvaliteta. Na prvi pogled deluje da će...\nFudbaleri Partizana nisu uspeli da se plasiraju u Ligu Evropa, pošto su večeras u Istanbulu u revanš utakmici baraža izgubili od Bešiktaša sa 3:0, te su tako poraženi ukupnim rezultatom 4:1. Beogradski crno-beli pružili su slab otpor Bešiktašu,...\nHateganu sudi Bešiktaš-Partizan\nRumunske sudije predvođene Ovidijuom Hateganom deliće pravdu u revanš meču plej-of faze kvalifikacija za Ligu Evrope između Bešiktaša i Partizana na ,,Vodafon parku” u četvrtak. Hateganu, koji je sa svojim pomoćnicima Okvatijanom Sovreom i...


Back HRANA I PIĆE RAKIJA Porodična destilerija Plazinić: Rakije koje bude doživljaj moći prirode\npetak, 08 jun 2018 09:22\n- Pre 25 godina sam odlučio da uđem u ozbiljniju proizvodnju. Unapredio sam klasičan način proizvodnje, koji se odnosi pre svega na higijenske uslove, vrenje i destilaciju, kao i posvećivanje pažnje faktorima koji mogu doprineti proizvodnji vrhunskog proizvoda, učiniti da dobro postane vrhunsko. Uspeli smo da za ovaj vremenski periodu razvijemo paletu proizvoda najtipičnijih voćnih rakija, počevši od šljivovice, proširili na likere, danas prepoznate na tržištu i na najvećim takmičenjima u zemlji, na Novosadskom sajmu, Sajmu šljive Osečina, Žestival-u Užice, Izboru najbolje rakije prepečenice Gornja Trepča, na kojima smo uspeli da dokažemo svoj kvalitet o čemu svedoče dobijena priznanja. I dalje radimo i trudimo se da napravimo još bolje proizvode od onih koje imamo - ističe dr Plazinić. Od šljiva Čačanske rodne, Čačanske lepotice, Stenleja i Dragačice, iz vlastitih zasada, na stablima starijim od domaćina, i otkupa iz sela čačanskog kraja, Plazinići godišnje prerade između 20 i 200 tona voća, od čega nastane od 2.000 do 17.000 litara rakije. Prirodne voćne rakije iz porodičnog podruma Plazinić godinama odležavaju u hrastovim buradima gde dobijaju prepoznatljivu aromu, miris i ukus. Na tržištu su najzastupljenije one koje osam godina sazrevanja u buradima od hrasta kitnjaka, mada ima i onih od petnaest, koje se nose na takmičenja i koje osvajaju priznanja. One dvadesetogodišnje čekaju pravi trenutak da se pojave na tržištu. Plazinić rakije mogu se naći u nekoliko čačanskih i beogradskih restorana. Najviše ih otkupljuju kompanije za reprezentaciju i ličnu upotrebu. Dr Plazinić se proizvodnjom jakih alkoholnih pića, oblasti u kojoj je takođe u međuvremenu „doktorirao“, bavi iz hobija. Po njegovom mišljenju, pristup poslu je presudan za rezultat onoga čime se neko bavi i koliko ko sebe unese u taj posao, takav će biti i uspeh. On se uvek trudi da ono što radi radi najbolje što može, a rezultati su vidljivi. Smatra takođe, da bi mesto rakije u Srbiji trebalo da bude na mnogo višem nivou nego što jeste.\n- Nažalost, zbog nekih neozbiljnih proizvođača nismo tamo gde jesmo, mada u poslednjih\n10 -15 godina o rakiji se sve više priče, takmičenja kojih ima dosta po Srbiji pokazuju njihov veoma visok kvalitet, i da to može da bude proizvod po kome će Srbija biti prepoznata u svetu. Treba malo država da pripomogne oko brendiranja, zaštite geografskog porekla, promocija u inostranstvu, nama kao pojedincima nedostopna, ali nadam se da će toga biti. Najvažnije je da imamo kvalitetan proizvod i zadovoljavajuće količine. Izveštaji o broju stabala šljiva u Srbiji, o rodnosti, o godišnjoj proizvodnji, su različiti, ali ono što je tačno je da oko 80% šljive i dalje ide u rakiju. Ono što bi trebalo da se uradi i na višem nivou, da se poradi na novim ili poboljšanim starim sortama rakijskih šljiva da bi dobili kvalitet. Jer, u poslednjih 50 godina se radi na selekciji stonih sorata koje ne mogu da daju rakiju vrhunskog kvaliteta - objašnjava dr Milan Plazinić.


Gradonačelnik Subotice Bogdan Laban i član Gradskog veća za socijalnu zaštitu i zdravstvo, Ilija Đukanović, sastali su se danas, u Gradskoj kući, sa prevodiocem i vođom smene u Prihvatnom centru za migrante u Subotici Safetom Resulbegovićem i predstavnicima migranata koji su se tom prilikom zahvalili na gostoprimstvu i podršci koju im pruža subotička lokalna samouprava. Prijem je organizovan povodom obeležavanja 18. decembra, Međunarodnog dana migranata, u okviru akcije koju je tim povodom inicirao Komesarijat za izbeglice i migracije Republike Srbije.\nSubotica je pružila utočište ljudima koji su ovde dolazili iz teških, ratnih uslova, iz različitih delova sveta, rekao je, obraćajući se medijima gradonačelnik Laban, i dodao da su Subotičani tokom migrantske krize još jednom pokazali da su ljudi velikog srca.\n– Svakodnevno dobijamo pohvale, ne samo međunarodnih nevladinih organizacija nego i ljudi koji nađu svoje utočište u Zapadnoj Evropi i tamo uvek hvale srpski narod, dobrodošlicu na koju su naišli u Srbiji i ljudski odnos kojim su ovde dočekani. Saradnja Prihvatnog centra, Gradske uprave, ustanova, institucija i javnih i javno-komunalnih preduzeća je na dobrom nivou. U Prihvatnom centru u Subotici trenutno boravi 107 migranata, od toga 60 dece među kojima je i 11 maloletnika bez roditeljske pratnje. Na svaki način pokušavamo da pomognemo i tako ćemo se ponašati i ubuduće – naglasio je gradonačelnik Laban.\nSafet Resulbegović se zahvalio na prijemu, poklonima i podršci ne samo Gradu Subotici već i svim institucijama i ustanovama koje su doprinele da, kako je rekao, ovi ljudi borave u humanim uslovima.\n– Oni su zadovoljni našim ponašanjem prema njima i u Srbiji se nekada ne osećaju kao migranti nego kao da su kod svoje kuće. Migranti se ovde zadržavaju od dva sata do dve nedelje tako da je za decu organizovano neformalno obrazovanje, nastava se odvija u Prihvatnom centru, a ne u školama, tri puta nedeljno. Zahvaljujući ekipi pedagoga i psihologa iz Ekumenske humanitarne organizacije imamo i dečji kutak. Obroke za sve njih obezbeđuje Crveni krst, imaju grejanje tokom 24 sata, a tokom boravka sve izbeglice imaju i medicinsku negu – istakao je Resulbegović.\nOdlukom Generalne skupštine Ujedinjenih nacija 18. decembar se od 2000. godine obeležava kao Međunarodni dan migranata, kao posledica velikog i rastućeg broja migranata u svetu.


Rusija stvara pravoslavni blok protiv proširenja NATO-a | NATO | Al Jazeera\nČak se i građani koje ne interesuje međunarodna politika pitaju: čemu sve to zveckanje oružjem, piše autor (EPA)\nRusija sa Srbijom, Crnom Gorom, Makedonijom, BiH i Bugarskom planira da stvori „prostor“ za zajedničko delovanje “pravoslavnih” država (i regiona) koji bi bio politički naklonjen Moskvi i koji bi se protivio proširenju NATO-a.\nIma li istine u bombastičnim i zastrašujućim naslovima poslednjih nedelja o „novom hladnom ratu“, „trećem svetskom ratu“, ili su to samo udice pohlepnih medija i tabloida u regionu? Prošlog leta po prvi put se u „dejtonskom trouglu“, sa svih strana govorilo o ratu, posebno u BiH i Srbiji, a nedaleko od Beograda ove nedelje počela je multinacionalna vojna vežba „Slovensko bratstvo“ oružanih snaga Srbije, Belorusije i Rusije. I dok se u Srbiji uvežbavalo izvršenje padobranskog i helikopterskog desanta protiv terorista, istovremeno u Crnoj Gori je održana međunarodna terenska vežba NATO upravljanja posledicama vanrednih situacija u kojoj su po raznim osnovama učestvovale 32 države.\nS jedne strane je Zapad, a sa druge – Rusija, pa se čak i građani koje uopšte ne interesuje međunarodna politika pitaju: čemu sve to zveckanje oružjem i da li je Balkan ponovno postao pogodan prostor za odmeravanje snaga između svetskih centara moći?\nSve učestalije zajedničke vojne vežbe „pravoslavnog susedstva“ (poput one sa policijama Srbije i bh. entiteta Republike Srpske „Drina 2016“) i sve intenzivnije političko zbližavanje „braće Slovena“ (poput vojne vežbe „Slovensko bratstvo 2016“) moglo bi se smatrati sasvim uobičajnim regionalnim aktivnostima, da se one ne odigravaju u uslovima opšte napetosti zbog rata u Siriji i Ukrajini, te na fonu sankcija Rusiji koje su podelile Evropu. Stavke dodatno podižu neizvesnost američkih predsedničkih izbora…\nFormiranje prostora vojno-neutralnih država\nPutinova Jedinstvena Rusija potpisala je prošlog leta Deklaraciju o saradnji sa 10 partija u pet država balkanskog regiona. To su većinom partije, njih četiri, iz Srbije i tri iz Crne Gore. Od vladajućih partija to su Srpska napredna stranka Aleksandra Vučića i Srpska narodna partija Nenada Popovića u Srbiji, Savez nezavisnih socijaldemokrata Milorada Dodika u Republici Srpskoj (BiH) i Alternativa za bugarski preporod Georgija Parvanova u Bugarskoj. Od opozicionih u Srbiji to su Demokratska stranka Srbije i Srpski pokret Dveri. U Crnoj Gori to su opozicione partije – iz koalicije Demokratski front – Nova srpska demokratija i Demokratska narodna partija, a iz koalicije Ključ – Socijalistička narodna partija. Iz Makedonije – Demokratska partija Srba Makedonije.\nPotpisivanje ovih deklaracija u mnogim državama prošlo je u javnosti skoro neopaženo, bez detaljnije analize i šireg nezavisnog tumačenja. Sadržajem teksta verovatno nisu hteli ni mnogo da se hvale lideri partija potpisnica koji balansiraju između Zapada i Rusije.\nOsnova teksta svake Deklaracije uglavnom je tipska za sve partije (osim bugarske verzije, verovatno zbog njenog članstva u EU i NATO) i potpisane su sa istim datumom 27-28. juna 2016. godine. Akcent u svim deklaracijama stavljen je na zajedničku „borbu protiv međunarodnog terorizma“ (u bugarskoj verziji eksplicitno je naglašeno „protiv ekspanzije radikalnog islama“), zatim podrška zajedničkom „očuvanju duhovnih, društvenih vrednosti, hrišćanskih svetinja – spomenika duhovnog i kulturno-istorijskog nasleđa svetske civilizacije“, kao i odricanje od politike „antiruskih sankcija“ koje je Zapad uveo Moskvi nakon aneksije Krima.\nZa države, odnosno partije koje nisu iz EU-a (BiH, Srbija, Crna Gora i Makedonija) akcentuje se na razvoju veza sa „Evroazijskim ekonomskim savezom u sferi ekonomije, trgovine, finansija i energetike“.\nOno što je posebno interesantno u tim deklaracijama, a tiče se stranaka iz država koje nisu članice EU-a, jeste obavezivanje za anti-NATO delovanje i formiranje neke vrste bloka vojno-neutralnih država.\n„Strane su svesne ozbiljnosti izazova koji prete civilizovanom i mirnom razvoju Evroazijskog kontinenta, te smatraju neophodnim izradu i realizaciju politike ‘nove relaksacije međunarodne napetosti’.\nStrane izražavaju spremnost u nalaženju zajedničkih metoda za uspostavljanje bezbednosti u Evropi, kao i inicijativu za raspravu o perspektivama formiranja u Jugoistočnoj Evropi prostora vojno-neutralnih suverenih država“, navodi se u deklaracijama.\nKoncizni sadržaj tih deklaracija govori o tome da se radi o okviru za kreiranje jedne nove političke platforme zajedničkog delovanja Rusije i, moglo bi se reći, rusofilskih i srbofilskih partija u balkanskom regionu.\nEvroazijska ideja koju poslednjih godina razvijaju moskovski politehnolozi predstavlja neku vrstu novog „vestfalskog sveta“, suverenih država koje se ne mešaju u unutrašnje stvari jedna drugoj. Ideje koje se zasnivaju na odbacivanju demokratije zapadnog tipa, sa izraženim konzervativnim i antiliberalnim vrednostima (posebno negativno raspoloženim prema seksualnim manjinama), svet u kom će hrišćanska i pravoslavna Rusija sa svojim patrijarhalnim i autoritranim društvom, te srodnim narodima zauzimati ključnu ulogu.\nEvroazijska ideja trebala bi da postane neka vrsta ideološke osnove Evroazijskog ekonomskog saveza, koji od prošle godine funkcioniše kao jedinstveni tržišni prostor između Rusije, Belorusije, Jermenije, Kazahstana i Kirgizije, a za koji Putin ima ambicija širih od ekonomskih.\nNova arhitektura Evrope\nOvo nije prvi put za poslednju deceniju da Moskva sa evropskim državama pokušava da stvori zajedničku zonu interesa, naravno – bez SAD-a i NATO-a. Rat u Gruziji (2008), Ukrajini (2014), a sada već i u Siriji, napravio je veliki rascep u odnosima Rusije i Zapadne Evrope, tako da su Moskvi na kontinentu na raspolaganju ostala uglavnom „pravoslavna braća“.\nRusija je više puta govorila o stvaranju već pomenute „nove bezbednosne arhitekture Evrope“, za koju Moskva nikad nije precizirala šta tačno ta ideja znači, osim suzdržavanja širenja NATO-a na postsocijalističke države. O toj „novoj bezbednosnoj arhitekturi Evrope“ govorio je i Dmitrij Medvedev u Beogradu, kad je još kao predsednik Rusije boravio u Srbiji krajem oktobra 2009. godine.\nNedelju dana pre potpisivanja Briselskog sporazuma, u aprilu 2013. godine, Srbija je postala posmatrač u Parlamentarnoj skupštini Organizacije dogovora o kolektivnoj bezbednosti (ODKB), koja se smatra pandanom NATO-a na Istoku, a čine je skoro sve bivše sovjetske republike koje su ušle u Evroazijski ekonomski savez.\nIpak, iako se radi o međupartijskim deklaracijama, njih pre svega treba posmatrati u okviru nove ruske političke ekspanzije na Balkan, a posledice njihovog delovanja mogle bi stvoriti tenzije u regionu i postati prepreka država koje žele da se učlane u Evropsku uniju.\nRezultati ruske politike na Balkanu vidljive su bile i pre potpisivanja tih deklaracija.\nDodik je, uz podršku Putina, organizovao nelegalni referendum u Republici Srpskoj, za koji upozoravaju da bi mogao biti uvertira u raspad BiH. EU je već Srbiji nagovestila da je usklađivanje spoljne politike Beograda sa Briselom deo pristupnog procesa, što ako ne znači uvođenje sankcija Rusiji, onda barem suzdržavanje od zajedničkog sa Moskvom zveckanja oružjem.\nU Crnoj Gori opozicija ne priznaje rezultate parlamentarnih izbora, što može da preraste u ozbiljnu političku krizu. Crnogorska opozicija traži takođe referendum, ali u vezi članstva te države u NATO-u, što bi u ovim okolnostima moglo da znači „ne“ i skandalozno kidanje veza sa Zapadom, te trijumfalno ukidanje sankcija Rusiji.\nUdarac siromašne imperije\nU punom jeku talasa demokratizacije bivših sovjetskih republika, devedesetih i početkom dvehiljaditih, i Zapad je u zoni interesa Rusije pokušao da stvori svoje prozapadne saveze, poput antiruske energetske koalicije država, poznate pod akronimom GUUAM (Gruzija, Ukrajina, Uzbekistan, Azerbejdžan, Moldavija) ili takozvanu grupu Država demokratskog izbora, među kojima su bile Ukrajina i Gruzija koje su srušile autoritarne lidere u „šarenim revolucijama“, što je posebno iziritiralo Moskvu.\nI na kraju, Evropska unija je 2008. godine stvorila inicijativu pod nazivom „Istočno partnerstvo“, koja ima za cilj uređenje odnosa Unije sa bivšim sovjetskim republikama i potpisavanje Sporazuma o asocijaciji sa EU-om (Ukrajina, Moldavija, Gruzija), što je na kraju i dovelo do sukoba Moskve sa Briselom preko leđa Kijeva.\nU okolnostima demokratske recesije, koja je usledila nakon ekonomske krize na Zapadu, političke i finansijske krize EU-a, kao i migrantske krize i Bregzita – bivša imperija, Rusija, očigledno koristi šansu da „uzvrati udarac“.\nIpak, politika vidljiva iz deklaracija sa Jedinstvenom Rusijom govori o tome da se tu, pre svega, radi o personalnim lukrativnim beneficijama lidera partija i njihovog najbližeg okruženja. Jer, šta bi Moskva, koja i sama prolazi kroz ekonomsku krizu (u velikoj meri i zbog zapadnih sankcija) mogla da ponudi BiH, Srbiji, Crnoj Gori ili Makedoniji u zamenu za njihove planove integracije u EU i NATO? Malo što, osim možda podrške Dodiku na nekom novom referendumu, ili u Savetu bezbednosti UN-a u vezi blokiranja neke rezolucije, poput one o genocidu u Srebrenici; podršku Vučiću i Dačiću u blokiranju državnosti Kosova, podršku njihovim partijskim biznismenima na ruskom tržištu ili mesta u upravnim odborima nekog novog ruskog gasovoda; podršku heterogenoj crnogorskoj opoziciji u „rušenju“ Mila Đukanovića; ili podršku autokratiji u Skoplju i zaštitu od „zapadnog mešanja“.\nIako međupartijske deklaracije još nisu međudržavni ili multilateralni sporazumi, već samo namere, ipak ne treba potcenjivati rusko temeljno ulaganje u Balkan uz pomoć političkih veza i „meke moći“, zarad dugoročnih ciljeva.\nJedan od najvećih uspeha Moskve u takvoj politici može se smatrati proglašenje vojne neutralnosti Srbije Rezolucijom o Kosovu koja je usvojena za vreme Koštuničine vlade 2007, onog istog „prozapadnog lidera“ koji je bio na čelu „petooktobarskih“ promena 2000. godine.\nNaprednjačka vlada, a najverovatnije i mnoge buduće, neće oponirati Rusiji; ne postoje ni antiruska raspoloženja u srpskom društvu. To nisu samo tradicionalno dobri odnosi Srbije i Rusije ili glasna impresioniranost vojnim paradama onih čije su ideje poražene devedesetih, već je to i rezultat dugoročne „tihe“ politike Moskve na Balkanu.\nKosovo: Seminar NATO-a bez Srbije\nU Prištini se na seminaru Rose-Roth okupili izaslanici iz 21 zemlje, Srbija nije poslala svoju delegaciju.


Petlići i pioniri osvojili trofej “Guča 2010”\nPre 11 godina, 12. septembra 1999, grupa sportskih entuzijasta je, sagledavajući potrebe i prateći savremene sportske trendove, osnovala Fudbalski klub "Guča", koji će okupljati isključivo dečju populaciju, od 6-16 godina starosti.\nDefinisani su ciljevi kluba: organizovano i stručno bavljenje sportom uz redovne lekarske preglede, aktivna pomoć porodici i školi u borbi protiv savremenih dečjih anomalija i osposobljavanje mladih fudbalera za aktivno bavljenje ovim sportom u seniorskom uzrastu.\nKroz klub je za proteklih jedanaest godina prošlo preko 300 devojčica i dečaka, danas ih ima oko 160. Pioniri i petlići se takmiče u Kvalitetnoj ligi Zapadne Srbije, dok su kadeti lideri na tabeli Okružne lige. I sva ostala godišta redovno igraju prijateljske utakmice i nadgrađuju svoje fudbalsko umeće.\nPored redovnih treninga i takmičenja, klub za svoje članove organizuje letnje i zimske kampove širom zemlje, sportske izlete u Beograd, sportske akcije ("loptački dani" tokom školske godine i "Veseli karavan - upoznaj Dragačevo" tokom leta)... Organizator je i velikog zimskog turnira, među najvećim u državi, "Trofej Guče", koji okuplja oko 1500 učesnika iz zemlje i inostranstva. Učesnik je brojnih turnira, sa kojih neretko dolazi sa raznoraznim trofejima.\nI ove godine, organizovan je veliki pozivni turnir – “Guča 2010”, na kome, kao i svake godine, učešće uzimaju i selekcije Partizana. Ove godine su na turnir došli petlići (1998 – trener Tešović) i pioniri (1996 – trener Zavišić).\nU obe selekcije bilo je po 6 grupa od po 3 tima, a petlići Partizana su bili u grupi A. Pobedili su oba takmaca: Partizan – Sloboda Sevojno 1:0 i Partizan – Petrovac 5:0.\nU četvrtfinalu i polufinalu ostvarene su još dve pobede: Partizan – OFK Beograd 2:1 i Partizan – AS Novi Pazar 2:1. U finalu petlići su igrali sa Trepčom i rezultat je bio u regularnom toku nerešen 2:2, da bi posle penala crno-beli pobedili sa 2:0 i osvojili trofej.\nPored trofeja za I mesto, za najboljeg igrača u uzrastu petlića, proglašen je Zlatović iz Partizana.\nPioniri su u svom rangu bili takođe u grupi A, a pobedili su Bijelo Polje sa 3:1 i Žarkovo sa 1:0. U daljim borbama savladani su Pinkum sa 5:1 i Žarkovo sa 5:2. Pioniri su takođe došli do finala u kome su savladali Borac iz Čačka sa 2:0 i osvojili u svom rangu trofej “Guča 2010”.\nI u ovom uzrastu, pored trofeja za I mesto, golman Vasić je proglašen za najboljeg, a Bogosavac za najboljeg igrača turnira.


Tutosport: Juventus nudi Dibalu za Pogbu\nNajpoznatiji sportski list Torina (“Tutosport”) piše da je Juventus spreman da ponudi Paula Dibalu Mančester junajtedu u zamjenu za Pola Pogbu.\nDolaskom Andree Pirla na klupu Juventusa, bjankoneri su krenuli u remont igračkog kadra. Nekoliko fudbalera je već na izlaznim vratima, a prva želja mladog trenera za dolazak u redove torinskog velikana je Pol Pogba.\nPirlo je sa Francuzem zajedno igrao u ovom klubu u periodu između 2012. i 2015. godine i nema sumnje da ga odlično poznaje i da zna šta bi Pogba donio u Juventus. Ono što iznenađuje, to je da italijanski klub ne bi žalio da u trampu uključi i Dibalu, MVP-a nedavno završene Serije A.\nDa li će se Pogba vratiti u Juventus i da li će Dibala napustiti redove “stare dame”, ostaje da se vidi u narednim danima ili sedmicama.\nPrethodni članakPreokret u Sakramentu, Divac zvanično napustio Kingse\nNaredni članakMiler: “Njemačka je protiv Brazila bila dobra, ali dominacija Bajerna protiv Barselone je bila brutalna”


Studenti univerziteta države Pensilvanije drže upaljene sveće, u znak podrške žrtvama seksualnog zlostavljanja\nHapšenje nekadašnjeg pomoćnika trenera tima Državnog univerziteta Pensilvanije u američkom fudbalu pod optužbom za seksualno zlostavljanje dece preraslo je u skandal velikih razmera. Predsednik tog univerziteta i dugogodišnji veoma popularan trener tima, Džo Paterno, su smenjeni, a očekuju se i dalji potezi. Kako izveštava novinar Glasa Amerike, državni univerzitet Pensilvanije odlučno je reagovao pokazavši da visoki funckioneri moraju da snose odgovornost ukoliko ne preduzmu akciju u slučajevima takvog zlostavljanja.\nNedavno hapšenje bivšeg pomoćnika trenera fudbalskog tima Univerziteta države Pensilvanije, Džeralda Sendaskija pokrenulo je niz dogadjaja koji dominiraju u izveštajima američkih medija. Sendaski je optužen da je seksualno zlostavljao osam dečaka u periodu od 15 godina. Još nekoliko ljudi iznelo je optužbe policiji. Sendaski demantuje te optužbe i njegov advokat kaže mu je već sudjeno na sudu javnog mnjenja.\nPa ipak njegovo hapšenje je ubrzo dovelo i do drugih posledica. Legendarni fudbalski trener, Džo Paterno, koji još uvek, u osamdeset četvrtoj godini, trenira tim sa rekordnih 409 pobeda, smenjen je, baš kao i najviši zvaničnik Državnog univerziteta Pensilvanije. Gnevni sportski komentatori navode da bi čitav fudbalski tim, koji univerzitetu svake godine donosi profit od 50 miliona dolara, trebalo takodje sada da prekine sezonu.\nPaterno je 2002. saznao da je Sendaski zlostavljao jednog dečaka. U to vreme, Sendaski je bio na čelu humanitarne organizacije za decu bez porodica u sportskom centru univerziteta. Paterno je preneo tu informaciju svojim pretpostavljenima, ali ne i policiji. Zlostavljanje dece u Sjedinjenim Državama spada uglavnom uglavnom u nadležnost lokalnih i vlada saveznih država.\nU Pensilvaniji, postoji obaveza da se informacija o takvim slučajevima prenese pretpostavljenim, dok u drugim državama propust da se izvesti o zlostavljanju dece može da bude i krivično delo. Komesar državne policije u Pensilvaniji, Frenk Nunan, jasno je izneo svoje prioritete:\n„Ovo nije slučaj vezan za fudbal i univerzitet. On se tiče dece kojoj je oduzeto detinjstvo u sredini koja nije nije učinila ništa da to zaustavi i spreči da se to ne desi i drugima.“\nPostoje i druge optužbe protiv Sendaskija koje su takodje bile ignorisane. Slični skandali sa pokušajima prikrivanja pogadjali su i druge škole u Sjedinjenim Državama, kao i Katoličku crkvu. U proteklim decenijama, hiljade žrtava su obelodanile da su ih kao decu seksualno zlostavljali katolički sveštenici.\nDžon O'Brajen, predsednik grupe Katolici za slobou izbora, sa sedištem u Vašingtonu, kaže da je katolička crkva počinila ogromnu grešku time što se sama bavila sopstvenim skandalima.\n„Seksualno zlostavljanje dece je užasno. Prikrivanje tog čina po meni fundamentalno razočarava i nanosi bol mnogima od nas unutar i van crkve zato što nije bilo adekvatnih nastojanja da se identifikuje ono što je pogrešno kao ni stanje uma koji ne može da prihvati – 'da, pogrešili smo'.“\nUpravni odbor Državnog univerziteta Pensilvanije je, odmah nakon hapšenja, smenio visoke zvaničnike univerziteta i trenera Paterna. Upravni odbor je takodje formirao specijalnu komisiju koja će ispitati način na koji je univerzitet reagovao na ovaj skandal.


Karpenter: Odluka o statusu Kosova nije pravno i etičko, već političko pitanje\nBeograd se, u svom protivljenju uslovnoj nezavisnosti Kosova, poziva na na poštovanje medjunarodnog prava i državnog suverniteta Srbije. To je ruskim medijima, ističući podršku zvanične Moskve stavovima Srbije, nedavno rekao i premijer Vojislav Koštunica. Kolega Branko Mikašinović upitao je potpredsednika za pitanja spoljne politike i odbrane u vašingtonskom institutu Kejto, Teda Karpentera - kakvu težinu, u konkretnom slučaju, ima pozivanje Srbije na medjunarodno pravo?\nKarpenter: Premijer Srbije Koštunica je apsolutno u pravu u pogledu medjunarodnog prava i istorije. Prihvatanje Ahtisarijevog plana u Savetu bezbednosti UN bi imalo barem dve zabrinjavajuće posledice. Prvo, bez obzira na svu retoriku, de fakto bi se stvorio potencijalno opasan presedan, koji bi imao dalje regionalne i šire evropske konsekvence. Drugo, nametnuta dezintegracija jedne demokratske i suverene države bi takodje bila presedan i, dugoročno gledano, možda izvor zabrinutosti i problema za Evropsku uniju i SAD. Međutim, odluka o statusu Kosova nije pravno, etičko ili istorijsko pitanje, već političko. To bi mogla da spreči Rusija, ako stvarno ostane pri dosadašnjem stavu da će staviti veto na rezoluciju o nezavisnosti Kosova. To bi onemogućilo usvajanje nove rezolucije, ali bi takodje povećalo tenzije izmedju Moskve, Evrope i SAD. Ukoliko Savet bezbednosti UN ne usvoji pomenutu rezoluciju, dovešće se u pitanje legitimnost svakog jednostranog priznavanja nezavisnosti Kosova.\nGlas Amerike: U kom pravcu bi se situacija mogla dalje odvijati, ako Savet bezbednosti UN ne bude usvojio novu rezoluciju o Kosovu?\nKarpenter: Vašington i njegovi saveznici stavili su do znanja da će, čak i u slučaju da Savet bezbednosti ne potvrdi Ahtisarijev plan, Kosovo vremenom dobiti nezavisnost i na tome Vašington radi na medjunarodnom planu. To je slično situaciji prilikom intervencije NATO-a na Kosovu 1999. godine, kada je preduzeta jednostrana akcija, kao i u Iraku 2003. Vašington na taj način pokazuje svoj nehaj prema Ujedinjenim nacijama kao instituciji i prema konceptu medjunarodnog prava.\nGlas Amerike: Da li bi različiti stavovi zemalja članica Evropske unije mogli da utiču na konačan stav Brisela prema pitanju budućeg statusa Kosova?\nKarpenter: Neke članice Evropske unije svakako se nelagodno osećaju u vezi sa Ahtisarijevim planom i mogućom nezavisnosti Kosova. Pogotovo Španija, sa njenim problemima u Baskiji i Katolaniji, ali i druge zemlje. Medjutim, kako SAD, Britanija, Franacuska i Nemačka zagovaraju nezavisnost Kosova, ni jedna druga zemlja Evropske unije nije u poziciji da se usprotivi takvom kosenzusu i nijedna zemlja neće smatrati Kosovo tako visoko prioritetnim pitanjem da bi se usprotivila SAD i drugim glavnim akterima u Evropskoj uniji.\nGlas Amerike: Šta bi Srbija mogla da učini u ovom momentu?\nKarpenter: Pretpostavljam da Srbija ima dvotračni pristup kosovskom problemu - pridržava se svoje zvanične pozicije, dok istovremeno, verujem, radi na ublažavnaju mogućih štetnih posledica uzrokovanih eventualnim proglašenjem nezavisnosti Kosova - nastojanjem da dobije što veći broj jakih i jasnih garancija za srpske oblasti, srpsku zajednicu na Kosovu, verska zdanja, spomenike... Srbija bi takodje mogla da iskoristi situaciju sa Kosovom da ubrza ulazak u Evropsku uniju i dobije ekonomske i političke koncesije, jer bi se smatralo da, u konačnom, Evropska unija duguje nešto Srbiji, a to bi mogla da bude njena brža integracija u EU i njen ekonomski napredak.


RTS :: Tači: Ne možemo u EU ako sa Beogradom ne rešimo probleme\nPolitika Tači: Ne možemo u EU ako sa Beogradom ne rešimo probleme\nTači: Ne možemo u EU ako sa Beogradom ne rešimo probleme\nsreda, 25. apr 2018, 11:15 -> 13:39\nKosovski predsednik Hašim Tači izjavio je da ni Kosovo ni Srbija ne mogu u Evropsku uniju bez rešenih problema i bez pravno obavezujućeg sporazuma.\n"I danas sam i dalje ubeđen da je pravno obavezujući sporazum potreban i da je neophodan za dve zemlje. Što kažem ovo? Kažem jer mi ne treba da budemo prepreka jedni drugima, ni Kosovo, ni Srbija, za evropsku budućnost. Takav sporazum olakšava evropsku budućnost dve zemlje, ali i šalje najbolju poruku o dobrom susedstvu, miru i stabilnosti na Zapadnom Balkanu", rekao je Hašim Tači u Prištini.\nNaveo je da shvata i da poštuje kritičare dijaloga, ali da Evropska unija neće prihvatiti ni Kosovo ni Srbiju bez zaključivanja otvorenih pitanja koje imaju među sobom, a ove probleme niko neće da dođe i da ih reši ukoliko sami ne pokažu volju i odgovornost.\n"Dijalog sa Beogradom težak, naredne sedmice ključne"\nIstakao je da je dijalog sa Beogradom težak, ali da je to jedini način da se krene napred, naveli su prištinski mediji.\nTači je na forumu "Naredne decenije na Kosovu: Unapređenje reforme, regionalna saradnja i evropske integacije", rekao da će "naredni dani i sedmice biti od ključne važnosti za konsolidaciju Kosova kao države".\nTači je, navodi Koha, pozdravio platformu za dijalog sa Beogradom, koju je predstavio predsednik parlamenta Kadri Veselji, kao i odluku vlade koja ga je ovlastila da vodi taj dijalog.\n"Pozdravljam platformu koje predlažu politički lideri. Konkretno, da bi se postigao konsenzus za završnu fazu dijaloga Kosova i Srbije. Obavezujući sporazum je u korist obe zemlje. To olakšava put ka EU. Znam da je dijalog sa Srbijom veoma težak, ali i posvećen pomirenju, a to je jedini način da se krene napred", rekao je Tači.\nRekao je i da su Kosovu neophodne duboke reforme, uz uverenje da će, kako je rekao "druga decenija nezavisnosti dovesti Kosovo do članstva u NATO-u".\nKonstatovao je da je poslednjih godina "imidž Kosova narušen, a kao primer je naveo upotrebu suzavca na sednicima kosovskog parlamenta.\n"Kosovo je uspešna priča, ali smo svedoci da su u poslednjih nekoliko godina institucije funkcionisale loše. Događaji u skupštini poslali su lošu sliku Kosova u svet, a to se vidi i po svim medijima koji stalno ponavljaju snimak suzavca u parlamentu", rekao je Tači.\n(sreda, 25. apr 2018, 17:23)\nanonymous pedagog [neregistrovani]\n(sreda, 25. apr 2018, 16:46)\n(sreda, 25. apr 2018, 13:50)\n(sreda, 25. apr 2018, 13:30)\n(sreda, 25. apr 2018, 13:18)\n(sreda, 25. apr 2018, 12:17)\n(sreda, 25. apr 2018, 11:47)\n(sreda, 25. apr 2018, 11:46)\n(sreda, 25. apr 2018, 11:43)\n(sreda, 25. apr 2018, 11:39)


Prodaja i odnosi sa klijentima | Action Management Consulting\nNaš interaktivan trening program se preporučuje onima koji teže kvalitetnom pružanju usluga klijentima, uključujući menadžere koji su kreatori procedura i standarda i zaposlene koji u direktnoj komunikaciji sa klijentima predstavljaju imidž svoje kompanije. Kroz grupne i individualne vežbe učesnici će tokom treninga generisati akcione planove koje će moći da primene u kompaniji kako bi premostili kvalitativne razlike između trenutnog i željenog standarda pružanja usluga.\nNa ovom trening programu ćete imati mogućnosti da ovladate najefikasnijim veštinama i konceptima prodaje koji će povećati vašu efektivnost u prodaji. Tokom dva dana profesionalne obuke proći ćete svaku fazu prodajnog procesa, tokom koje ćete vežbati nove tehnike prodaje na primerima iz vašeg svakodnevnog okruženja, prevazilaziti izazove sa kojima se srećete i razvijati svoj potencijal prodavca.\nTokom našeg treninga iskustveno otkrivate koja je to "razlika" u veštinama kojom ćete kreirati "razliku" u rezultatima, primenom najuspešnijih pregovaračkih modela nastalih modelujući najveštije pregovarače.\nU našem specijalizovanom trening programu prenosimo vam primenjive veštine Action modela telefonske prodaje, koji će vas usmeriti ka pravilnoj pripremi, vođenju razgovora, prevazilaženju primedbi, pridobijanju klijenata i novim preporukama. Usvajanje ponašanja i tehnika na treningu će doprineti da uspostavite kvalitetan i standardizovan odnos razumevanja sa klijentima i potencijalnim klijentima kompanije, lično smanjenjite stres i postanete uspešni u prodaji putem telefona.